
ΒΟΥΛΗ ΤΩΝ ΕΛΛΗΝΩΝ 

ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ

ΠΡ Α Κ Τ Ι Κ Ο

     (Άρθρο 40 παρ. 1 Κ.τ.Β.)

Στην Αθήνα, σήμερα, 24 Ιουλίου 2026, ημέρα Παρασκευή και ώρα 14.10΄, στην Αίθουσα «Προέδρου Αθανασίου Κωνστ. Τσαλδάρη» (223) της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης: Υπουργείου Πολιτισμού: «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού» (3η συνεδρίαση).

Στη συνεδρίαση παρέστησαν η Υπουργός Πολιτισμού κυρία Στυλιανή Μενδώνη, ο Υφυπουργός Πολιτισμού, κύριος Ιάσων Φωτήλας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μηταράκης Παναγιώτης (Νότης), Μονογυιού Αικατερίνη, Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ακρίτα Έλενα, Αμανατίδης Ιωάννης, Γιαννούλης Χρήστος, Ξανθόπουλος Θεόφιλος, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ρούσσου Έλλη, Ηλιόπουλος (Νάσος) Αθανάσιος, Κοντοτόλη Μαρίνα και Τζούφη Μερόπη.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κυρία Υπουργέ, κύριε Υφυπουργέ, αγαπητοί προσκεκλημένοι θεσμικοί, αρχίζει η συνεδρίαση. Το θέμα είναι η εξέταση του σχεδίου νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού» 

Καλούνται οι Εισηγητές και οι Ειδικοί Αγορητές να ψηφίσουν επί της αρχής. 

Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Εισηγητής της Πλειοψηφίας): Υπερψηφίζουμε. Ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): «Όχι», κύριε Πρόεδρε. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Ξανθόπουλος.

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): «Κατά», κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει η κυρία Ασημακοπούλου.

ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):  Με επιφύλαξη.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Τσιρώνης.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Κατά επί της αρχής, κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Αμυράς.


Ευχαριστώ πολύ, κύριε Πρόεδρε. Αγαπητές και αγαπητοί συνάδελφοι, ένας οποιοσδήποτε καλόπιστος ακροατής ή θεατής της σημερινής συνεδρίασης της ακρόασης των φορέων θα κατέληγε αβίαστα στο συμπέρασμα ότι πρόκειται για ένα σχέδιο νόμου, το οποίο πηγαίνει πολύ πιο μπροστά στα θέματα της προστασίας, της ανάδειξης, της κατοχύρωσης της πολιτιστικής μας κληρονομιάς και των πολιτιστικών επιτευγμάτων αυτής της χώρας και αυτού του λαού. 

Τώρα, είναι η κατ’ άρθρον συζήτηση και πρέπει, θεωρητικώς, να αναφερθούμε στα άρθρα, το κάνω και αυτό, βεβαίως, αλλά πρώτα θέλω να δώσω μια κατεύθυνση. Αυτό το σχέδιο νόμου, λοιπόν, απαρτιζόμενο από 7 μέρη, στην ουσία 6 μέρη και 1 άρθρο. 

Τι πάει να κάνει; Όσον αφορά στο Μέρος Α΄, δηλαδή, στα άρθρα 1 έως 28, θέλει να βρει τα εργαλεία, και το κάνει, δημιουργώντας αυτή την Ανώνυμη Εταιρεία δημόσιου χαρακτήρα, με 90% μετοχικό κεφάλαιο το Ελληνικό Δημόσιο δια του Υπουργείου Εθνικής Οικονομίας και Οικονομικών και 10% από τον Οργανισμό Διαχείρισης και Ανάπτυξης Πολιτιστικών Πόρων. 

Τι πάει να κάνει; Πάει να βάλει σε μία ενιαία φόρμουλα τον τρόπο που, όχι μόνο εμείς αντιλαμβανόμαστε τη δική μας πολιτιστική κληρονομιά, αλλά και τον τρόπο που τον παρουσιάζουμε προς τα έξω. 

Θα υπάρχει, λοιπόν, ο Οργανισμός αυτός, η εταιρεία αυτή, η οποία έχει εξαιρετικά μεγάλη σημασία στο να καταφέρει, λειτουργώντας πάντοτε χάριν του δημοσίου συμφέροντος, να σχεδιάσει, να αναπτύξει μια ολοκληρωμένη εμπορική πολιτική και, βεβαίως, επικοινωνία, παράλληλα με την προστασία των ιστορικών μνημείων, των αρχαιολογικών χώρων. Όλο αυτό γίνεται - άκουσα κάποιους συναδέλφους από την Αντιπολίτευση «να πετάγονται στα κεραμίδια» - μόνο και μόνο, γιατί υπάρχει μέσα η έννοια «εμπορικότατος». 

Θα καλέσω, λοιπόν, τους αγαπητούς συναδέλφους να μας πουν μήπως να καταργήσουμε το εισιτήριο στην Ακρόπολη; Αυτό και αν δεν είναι μια μορφή εμπορικής πράξης. Θέλετε, δηλαδή, να μην έχει έσοδα ο πολιτισμός, ώστε να τα επιστρέφει στον ίδιο;

Υπάρχει το εξής: Όλα τα μνημεία στα σπλάχνα τους κρύβουν πόρους, δεν γίνεται να τα έχουμε καταχωνιασμένα. Πρέπει να αφήσουμε τα μνημεία, βεβαίως, με απόλυτο σεβασμό, με κανόνες, πάντοτε με την εποπτεία των επιστημόνων και των ειδικών του Υπουργείου Πολιτισμού και όχι μόνον και των διαφόρων φορέων, να μας πουν τα ίδια τα μνημεία με ποιον τρόπο θα αυτοχρηματοδοτούν την προστασία τους, την ανάδειξή τους και παράλληλα, με τα χρήματα που θα περισσεύουν να προικοδοτούνται με τα αντίστοιχα και οι μικρότερης επισκεψιμότητας ιστορικοί χώροι, μνημεία, αρχαιολογικοί χώροι κλπ.. Αυτό πάει να κάνει και αυτό, θα κάνει το Υπουργείο Πολιτισμού με τον Οργανισμό Διαχείρισης και Ανάπτυξης Πολιτιστικών Πόρων, την Ανώνυμη Εταιρεία, που σας είπα, δημοσίου συμφέροντος και μόνον. 

Ένα δεύτερο σκέλος του σχεδίου νόμου έχει να κάνει σαφέστατα με την αναδιάρθρωση του Οργανισμού Διαχείρισης και Ανάπτυξης Πολιτιστικών Πόρων. Δεδομένου ότι, πλέον, ο Οργανισμός Διαχείρισης και Ανάπτυξης Πολιτιστικών Πόρων ως ο κύριος και ιδιοκτήτης, να το πούμε, έτσι, των πολιτιστικών μνημείων και της κληρονομιάς θα έχει την εποπτεία, θα έχει τον τρόπο να ελέγχει την εταιρεία, να έχει τον τρόπο να οργανώνει το πως θέλουμε εμείς να προστατέψουμε τους χώρους μας, την πολιτιστική μας παράδοση και να τα αναδείξουμε.

Ένα άλλο μέρος του παρόντος νομοσχεδίου έχει να κάνει, βεβαίως, με την ίδρυση του φορέα για τη διαχείριση της επισκεψιμότητας στις ενάλιες αρχαιότητες και όχι μόνο. Εδώ δεν μιλάμε απλώς, ας το πούμε, για καταδυτικό τουρισμό, είναι ένα σκέλος και αυτό, αλλά κυρίως μιλάμε για τη δυνατότητα να υπάρχουν κανόνες και τρόπος να επισκέπτονται τις ενάλιες αρχαιότητες ή τα νεότερα υποβρύχια εκθέματα, όπως τα ναυάγια αεροπλάνων, πλοίων κλπ., ειδικοί επιστήμονες. Ξέρετε ότι αυτού του είδους η επιστημονική ενασχόληση είναι πολύ διαδεδομένη και περιζήτητη θα έλεγα στους βυθούς, ας πούμε, για παράδειγμα, της γειτονικής μας Αιγύπτου. Η Αλεξάνδρεια, που ένα μεγάλο μέρος της πόλης είναι υποβρύχια, έχει καταβυθιστεί, διαρκώς φιλοξενεί διεθνείς επιστημονικές αποστολές οι οποίες με τον καταδυτικό τρόπο προσπαθούν να ανιχνεύσουν τα μνημεία που έχουν βυθιστεί εντός του λιμανιού της Αλεξάνδρειας. Αυτά είναι τα άρθρα 52 έως 73. 

Από εκεί και πέρα το επόμενο μέρος του σχεδίου νόμου έχει να κάνει με την εφαρμογή του πενταετούς σχεδίου δράσης για την ανάπτυξη του οπτικοακουστικού δημιουργικού τομέα. Ακούσαμε και τους φορείς να συμφωνούν. Ακούσαμε να λένε ότι είναι πάρα πολύ σημαντική αυτή η παρέμβαση να υπάρχει μια σταθερότητα ως προς το μακροπρόθεσμο να ξέρουν με ποιους κανόνες θα μπορούν να χρηματοδοτηθούν, ποια από τα έργα τους μπορούν να χρηματοδοτηθούν και πάρα πολύ σημαντικό το ίδιο και για το επενδυτικό πρόγραμμα, το Cash Rebate in Greece, που έχει να κάνει και αυτό με επιχορηγήσεις ποσοστού έως 40% επί των πιστοποιημένων επιλέξιμων δαπανών. 

Ένα πολύ σημαντικό κομμάτι του σχεδίου νόμου που όντως πραγματικά ούτε σήμερα ακούσαμε να το αναφέρουν, έστω δια της πλαγίας οδού με τις ερωτήσεις τους προς τους φορείς οι  καλοί συνάδελφοι της  Αντιπολίτευσης, έχει να κάνει με τη θέσπιση ρυθμίσεων για την προστασία των αρχαιοτήτων και της πολιτιστικής κληρονομιάς. Δηλαδή, έχουμε για παράδειγμα το άρθρο 109 και δεν ακούσαμε τίποτε και από κανέναν για τη σύσταση της Εθνικής Φωτοθήκης και του ιστορικού αρχείου αρχαιοτήτων και αναστηλώσεων του Υπουργείου Πολιτισμού.

 Έχουμε πολυτιμότατο φωτογραφικό και αρχειακό υλικό που συνδέεται με τις αρχαιότητες, με τις ανασκαφές, με τις αναστηλώσεις, με την ιστορία, εν πάσει περιπτώσει, της Αρχαιολογικής Υπηρεσίας. Να που τώρα έχουμε διευκόλυνση μέσω της σύστασης της Εθνικής Φωτοθήκης της πρόσβασης σε αυτά τα πολυτιμότατα αρχεία και του κοινού και των ερευνητών και της εκπαιδευτικής κοινότητας. 

Επίσης, συγκροτείται το ιστορικό αρχείο αρχαιοτήτων και αναστηλώσεων που έχει ως αντικείμενο τη διάσωση, την ταξινόμηση, την τεκμηρίωση και τη διατήρηση των ιστορικών αρχείων των Υπηρεσιών Αρχαιοτήτων και Αναστήλωσης. Είναι η θεσμική μνήμη της Αρχαιολογικής Υπηρεσίας που πέραν όλων των άλλων αποτελεί, βεβαίως, και πολύτιμη πηγή για την έρευνα. 

Οι διατάξεις επίσης για τα Μουσικά Φεστιβάλ είναι πάρα πολύ σημαντικές, αλλά δεν άκουσα από τους συναδέλφους να επισημαίνουν κάτι. Είναι μια πάρα πολύ θετική ομάδα διατάξεων για την ενίσχυση αυτών των Μουσικών Φεστιβάλ, αρκεί να έχουν κάποιες προϋποθέσεις. Να έχουν, τουλάχιστον, από δέκα μουσικούς και πάνω ή μουσικά σχήματα και να έχουν ενσωματώσει ένα οπτικοακουστικό προϊόν. 

Για τα πνευματικά δικαιώματα ακούσατε τους εκπροσώπους των φορέων, ακούσαμε την κυρία Παπαδοπούλου, την Αναπληρώτρια Διευθύντρια του Οργανισμού Πνευματικής Ιδιοκτησίας, δηλαδή του ΟΠΙ, τον κ. Γλέζο τον Πρόεδρο του Οργανισμού «Αυτοδιαχείριση» δηλαδή, της Συλλογικής Διαχείρισης Μουσικών Πνευματικών Δικαιωμάτων, να είναι πάρα πολύ θετικοί.

Σε σχέση με τις διατάξεις του Έκτου Μέρους, που αφορούν στο Υπουργείο Παιδείας και στο Υπουργείο Αθλητισμού. Πολύ γρήγορα θα διακρίνω και θα επισημάνω τη ρύθμιση των πιστοποιήσεων για τα πτυχία που έχουν λάβει οι Έλληνες σε Πανεπιστήμια του Ηνωμένου Βασιλείου, το οποίο μετά την έξοδό του από την Ευρωπαϊκή Ένωση, μετά το Brexit, χρειάζεται μία ρύθμιση, έτσι ώστε να μη χάσουν τα επαγγελματικά τα δικαιώματα οι Έλληνες απόφοιτοι αυτών των Πανεπιστημίων.

Θα ήθελα να επισημάνω και τις ρυθμίσεις για τον αθλητισμό. Επικαιροποιείται το θεσμικό πλαίσιο για την εγγραφή των προπονητών των ομάδων στο Ηλεκτρονικό Μητρώο της Γενικής Γραμματείας Αθλητισμού, οι οποίοι ανά 5 έτη οφείλουν να επικαιροποιούν τα προβλεπόμενα δικαιολογητικά, αλλιώς δεν θα πληρούν τις νόμιμες προϋποθέσεις του επαγγέλματός τους και αυτοδικαίως θα διαγράφονται από το Μητρώο.

Επίσης, νέα ρύθμιση για την οικονομική επιβράβευση των προπονητών για τα ομαδικά αθλήματα. Ο προπονητής ομάδας, η οποία διακρίνεται βάσει του νόμου, πλέον θα λαμβάνει μία επιβράβευση με ένα ποσό ίσο με αυτό που αναλογεί σε αθλητή ατομικού αγωνίσματος. 

Τέλος, θέλω να πω για την παραχώρηση του ολυμπιακού γηπέδου των Άνω Λιοσίων για 49 χρόνια στην ΚΑΕ ΑΕΚ, δηλαδή στην ομάδα μπάσκετ της ΑΕΚ, η οποία πρέπει, οφείλει και θα το κάνει να αποδίδει στο ΣΕΦ, που είναι ο ιδιοκτήτης του ολυμπιακού ακινήτου στα Άνω Λιόσια, ποσοστό 30% επί των καθαρών κερδών που προκύπτουν από μισθώσεις και από την εμπορική αξιοποίηση, όχι μόνο του γηπέδου, αλλά και των εγκαταστάσεων πέριξ στο περιβάλλοντα χώρο. 

Επίσης, θα πρέπει να κάνει επενδύσεις τουλάχιστον 4 εκατομμύρια ευρώ μέσα σε μια δωδεκαετία για την αναβάθμιση της εγκατάστασης και βεβαίως οι χώροι αυτοί θα διατίθενται στο σύνολό τους χωρίς αντάλλαγμα στις ελληνικές εθνικές ομάδες ανδρών, γυναικών στα κλιμάκιά τους και στην Ελληνική Ομοσπονδία Καλαθοσφαίρισης. Η εργασιακή και μισθολογική κατάσταση των εργαζομένων στη συγκεκριμένη εγκατάσταση δεν αλλάζει.

Αυτά, κύριε Πρόεδρε, για να είμαι ακριβής με τον χρόνο μου, καλώ τους συναδέλφους να σταθούν με θετικό, δημιουργικό τρόπο, διότι δεν αφορά το τι έχει πετύχει ή όχι η ηγεσία του Υπουργείου Πολιτισμού. Γνωρίζω ότι υπάρχει και μία, θα την έλεγα, αντιπάθεια προς το πρόσωπό της, διότι όσο πιο πολύ πετυχαίνει κάποιος τόσο περισσότερο αντιπαθής γίνεται, ενδεχομένως στο μυαλό ή στα μάτια κάποιων. Σας καλώ να δείτε με δημιουργικό, θετικό τρόπο αυτό το σχέδιο νόμου για το όφελος και της πολιτιστικής κληρονομιάς και των ανθρώπων πίσω από αυτό. 

ΧΡΙΣΤΟΔΟΥΛΟΣ  ΣΤΕΦΑΝΑΔΗΣ (Πρόεδρος της Επιτροπής): Ευχαριστώ πολύ, κύριε Αμυρά. Η κυρία Γρηγοράκου παρακάλεσε να μιλήσει στο τέλος.

Τον λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κύριε Πρόεδρε, θα ξεκινήσω ασχολούμενος με τα πρώτα 28 άρθρα του νομοσχεδίου, τα οποία αφορούν στη σύσταση και τη λειτουργία μιας ανώνυμης εταιρείας της « Hellenic Heritage», όπως είναι ο αγγλικός της τίτλος, ως του βασικού, εκτελεστικού και επιχειρησιακού βραχίονα του ΟΔΑΠ, όπως αναφέρεται. 

Επειδή γίνεται μια σχετική συζήτηση, αυτό που θέλουμε να πούμε εμείς είναι ότι το αν αυτή η ανώνυμη εταιρεία είναι δημόσια ή είναι ιδιωτική, το ποια είναι η μετοχική της σύνθεση, μικρή σημασία έχει, αυτό που μετράει, αυτό που έχει σημασία, αυτό που είναι το πιο κρίσιμο είναι ο ίδιος σκοπός της. Ο σκοπός αυτής της ανώνυμης εταιρείας του Υπουργείου Πολιτισμού είναι ότι αναλαμβάνει να οργανώσει ακόμα καλύτερα και να επεκτείνει φυσικά και να βαθύνει παραπέρα την εμπορευματοποίηση της πλούσιας πολιτιστικής μας κληρονομιάς. Αυτός είναι ο σκοπός της και γι' αυτόν ακριβώς το σκοπό ιδρύεται.

Αυτό ξέρετε δεν είναι ένα αυθαίρετο συμπέρασμα, προκύπτει από μία απλή και μόνο ανάγνωση ορισμένων από τα σχετικά άρθρα. Εκεί θα συναντήσει κανείς λέξεις και φράσεις, όπως «εκσυγχρονισμός της επιχειρησιακής και εμπορικής λειτουργίας του ΟΔΑΠ», «βέλτιστη αξιοποίηση της ακίνητης και κινητής περιουσίας το ΟΔΑΠ», «ενίσχυση των εσόδων του ΟΔΑΠ», «σχεδιασμός και ανάπτυξη ολοκληρωμένης εμπορικής πολιτικής για την προώθηση, προβολή, διάθεση στο κοινό και στους ιδιώτες εμπόρους των προϊόντων και υπηρεσιών του ΟΔΑΠ».
Αν, κάποιος μάλιστα, αγνοεί τον τίτλο του νομοσχεδίου, σίγουρα θα θεωρήσει ότι διαβάζει το καταστατικό κάποιας μεγάλης εμπορικής επιχείρησης, η οποία σχεδιάζει να κάνει μια δυναμική είσοδο στην αγορά. Ούτε βέβαια, που θα περάσει από το μυαλό του, ότι όλο αυτό που διαβάζει σχετίζεται και υπηρετεί την Πολιτιστική Κληρονομιά του τόπου.

 Ενδεικτικά, από το πέμπτο άρθρο του νομοσχεδίου, για την αποστολή αυτής της Ανώνυμης Εταιρείας, αλιεύουμε τα εξής. Αγορές, ηλεκτρονικές και μη, πωλήσεις και δίκτυα πωλήσεων, προϊόντα, πληρωμές, υπηρεσίες, πωλητήρια διαδικτυακά και φυσικά, εμπορικές συνεργασίες, στρατηγική επικοινωνίας και δημοσίων σχέσεων που παραπέμπουν όλα αυτά, ευθέως νομίζουμε, στις γνωστές πλατφόρμες πωλήσεων.

 Παρακάτω, στο άρθρο 6, για τις αρμοδιότητες αυτής της Ανώνυμης Εταιρείας, να μερικές από αυτές τις αρμοδιότητες. Εξειδικεύει και υλοποιεί κίνητρα για την ενίσχυση της επισκεψιμότητας σε αρχαιολογικούς χώρους, ιστορικούς τόπους, μνημεία και μουσεία, με σκοπό, μην νομίσει κανείς τη γνώση του ιστορικού παρελθόντος, ως μία προϋπόθεση της αυτοσυνειδησίας του σημερινού ανθρώπου.
 Όχι, αυτά είναι ξεπερασμένα, είναι παλιομοδίτικα, όπως λέτε για την Κυβέρνηση της Νέας Δημοκρατίας. Άλλος είναι ο σκοπός. Με σκοπό την αύξηση των εσόδων του ΟΔΑΠ και όλα αυτά, σε νομοσχέδιο του Υπουργείου Πολιτισμού, παρακαλώ. Καθορίζει τις τιμές πώλησης των πωλούμενων ειδών, συντάσσει το Σχέδιο Προγράμματος Αξιοποίησης Ακίνητης Περιουσίας, σχεδιάζει και υλοποιεί ολοκληρωμένη εμπορική πολιτική, αναπτύσσοντας καινοτόμες πολιτιστικές εμπειρίες και υπηρεσίες. Τι άλλο έχουν να δουν τα μάτια μας, δηλαδή;

 Βέβαια, κάτι που επαναλαμβάνεται συνεχώς, στο νομοσχέδιο γι’ αυτήν την Ανώνυμη Εταιρεία, σχεδιάζει και αναπτύσσει εξατομικευμένες υπηρεσίες και εμπειρίες γαστρονομίας εντός αρχαιολογικών χώρων, ιστορικών τόπων, μνημείων και μουσείων. Δηλαδή, με τις ευλογίες του Υπουργείου Πολιτισμού, ο Ναός του Ποσειδώνα, στο Σούνιο, θα μπορεί από εδώ και πέρα, να μετατρέπεται και να λειτουργεί κάποιες φορές και ως ταβέρνα. Ο Ναός της Αφαίας, στην Αίγινα, θα μετατρέπεται και θα λειτουργεί, ως γκουρμέ εστιατόριο και όλοι οι αρχαιολογικοί χώροι και τα μνημεία θα μπορούν να μεταμορφώνονται και σε καταστήματα εστίασης, και «εις ανώτερα».

Βέβαια, καθόλου παράξενα δεν είναι όλα αυτά, τα αποτελέσματα της πολιτικής σας. Όταν εσείς οι ίδιοι, διακηρύσσετε και με καμάρι στο άρθρο 19, ότι σας ενδιαφέρει ο Ελληνικός Πολιτισμός μεν, αλλά ως ανταγωνιστικό μέγεθος, ως στρατηγικός αναπτυξιακός πόρος της οικονομικής ζωής της χώρας, ως εκεί, τίποτε άλλο, τα λέτε όλα, δηλαδή. Μετά από όλα αυτά και ως «κερασάκι» στην αντιδραστική και εμπορική αυτή «τούρτα» του Πολιτισμού, έρχεται σύμφωνα με το άρθρο 21, για τη στελέχωση και η αντίστοιχη βέβαια και ανάλογη ελαστική και επισφαλής εργασία όσων εργάζονται σε αυτή την Ανώνυμη Εταιρεία.

 Προχωρώντας με τα άρθρα 52 έως και 73, συγκροτείτε φορέα για τη διαχείριση της ενάλιας Πολιτιστικής Κληρονομιάς. Αν και αυτός ο φορέας, πρόκειται να λειτουργεί με κριτήρια ιδιωτικοοικονομικά, καθώς δεν του λείπουν οι συνεχείς αναφορές στην παροχή υπηρεσιών, προϊόντων και εμπειριών προς τους επισκέπτες, τα γνωστά, δηλαδή. Δεν του λείπει καθόλου, με λίγα λόγια, η λογική της τουριστικής, της οικονομικής αξιοποίησης, ωστόσο επιλέγεται και του δίνεται τώρα υπόσταση Νομικού Προσώπου Δημοσίου Δικαίου.

 Κάνετε, δηλαδή, προσεκτικά βήματα, αφού μιλάμε για έναν τομέα ο οποίος βρίσκεται ακόμα σε πρώιμο στάδιο ανάπτυξης, καθώς η ενάλια Πολιτιστική Κληρονομιά της χώρας παραμένει σε μεγάλο βαθμό ανερεύνητη η μη επισκέψιμη, όπως ακούσαμε και σήμερα πριν από λίγο στην Επιτροπή των Φορέων, ενώ οι δυνατότητες επιστημονικής έρευνας, προστασίας και ανάδειξής της, είναι ακόμη περιορισμένες σχετικά. 

Έτσι εξηγείται λοιπόν και η τωρινή επιλογή του Νομικού Προσώπου Δημοσίου Δικαίου για τον ενάλιο πολιτιστικό πλούτο. Βέβαια, μπορούμε με μεγάλη σιγουριά να υποθέσουμε και τη συνέχεια στην υπόθεση αυτή. 

Προχωρούμε στο τέταρτο μέρος, το οποίο ασχολείται με το ΕΚΚΟΜΕΔ. Διαβάζοντας κανείς τα δύο πρώτα άρθρα που αφορούν στο σκοπό και το αντικείμενο, θα δούμε στο άρθρο που αφορά στο σκοπό, ότι είναι η ανάπτυξη του οπτικοακουστικού δημιουργικού τομέα μέσω της θέσπισης σταθερού και συνεκτικού θεσμικού πλαισίου, η διασφάλιση της σταθερότητας και της προβλεψιμότητας των πόρων, η ενίσχυση της οπτικοακουστικής δημιουργίας, η προσέλκυση επενδύσεων, η ενδυνάμωση της παραγωγικής βάσης του κλάδου και η βιώσιμη και εξωστρεφής ανάπτυξη, σε συνάφεια με τους αναπτυξιακούς πυλώνες της εθνικής οικονομίας, τελειώνει - 10 γραμμές έχει αυτό το άρθρο - και ο νόμος μπορεί να προβλέπει, όπως σ’ αυτό το άρθρο εδώ, σταθερότητα στην τέχνη, υποσχόμενος, βέβαια, σταθερότητα στους επενδυτές, αλλά όσο κι αν διαβάσει κανείς αυτό το άρθρο, δεν θα βρει πουθενά κάποια αναφορά για την ελευθερία την καλλιτεχνική, για μέτρα ενάντια στη λογοκρισία, για τα ίδια τα δικαιώματα του δημιουργού. 

Πάμε παρακάτω στο επόμενο άρθρο, ελπίζοντας ότι εκεί θα τα συναντήσουμε όλα αυτά που είναι το αντικείμενο αυτού του φορέα. Το διαβάζουμε, επίσης. Μιλάει για ρύθμιση της οργάνωσης και της λειτουργίας των εργαλείων χρηματοδοτικής στήριξης, της οργάνωσης του προγράμματος εξωστρέφειας, τη ρύθμιση των θεμάτων. Απουσιάζουν, δυστυχώς, κι εδώ ηχηρά και η πολιτιστική παιδεία και η προστασία των δημιουργών και οι εργασιακή όροι που νομίζουμε ότι θα έπρεπε, όφειλαν να βρίσκονται σε αυτό το αντικείμενο της σχετικής ρύθμισης. 

Σ’ αυτά τα ζητήματα απάντησε χθες ο κ. Υφυπουργός, ο κύριος Φωτήλας, ισχυριζόμενος ότι δίνονται ολοένα και περισσότερα χρήματα από αυτά που έπαιρνε μέχρι τώρα το Ελληνικό Κέντρο Κινηματογράφου. Το «περισσότερα», βέβαια, δεν λέει τίποτα, αν δεν δούμε και δεν πούμε «περισσότερα» για ποιον. 

Ας ξεκινήσουμε, λοιπόν. Από τα 78 και κάτι περίπου εκατομμύρια ευρώ του ετήσιου πακέτου, τα 58 εκατομμύρια, δηλαδή, πάνω από το 76% πηγαίνουν στο cash rebate, το οποίο είναι - και σήμερα, νομίζω, φάνηκε καθαρά - το επενδυτικό εργαλείο για τηλεοπτικούς ομίλους, για εμπορικά format και για ξένες παραγωγές. Αυτό είναι το cash rebate.

ΙΑΣΩΝ ΦΩΤΗΛΑΣ (Υφυπουργός Πολιτισμού): Οι Έλληνες εργαζόμενοι του καλλιτεχνικού χώρου δεν παίρνουν λεφτά από αυτό;

ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Για το επιλεκτικό πρόγραμμα που είναι ο μόνος μηχανισμός με πραγματικά καλλιτεχνικά κριτήρια, τη μερίδα του λέοντος, ξέρετε ποιοι την παίρνουν, κύριε Φωτήλα. Για το ελληνικό πρόγραμμα μένουν κοντά 15 εκατομμύρια, περίπου το 19%,  άντε 20%.

Με βάση το πενταετές σχέδιο που έχετε πει και έχει δημοσιευτεί, όταν το ΕΚΚΟΜΕΔ θα διαχειρίζεται 750 εκατομμύρια, 800 εκατομμύρια την επόμενη πενταετία, αλλά τα 3 από τα 4 αυτά, πηγαίνουν σε cash rebate για τηλεοπτικούς ομίλους, για εμπορικά format και για ξένες παραγωγές, τότε με συγχωρείτε, δεν χρηματοδοτείτε τον ελληνικό κινηματογράφο, tην αγορά του θεάματος χρηματοδοτείτε και την επιδοτείτε, μάλιστα, αδρά. Αρκεί να πούμε ότι 5 μονάχα εταιρείες παραγωγής, απορροφούν το 40% των ενισχύσεων του cash rebate, για τέτοια συγκέντρωση μιλάμε.

Με τη δράση τώρα, TV Greece κ.λπ., τα ίδια τα τηλεοπτικά κανάλια γίνονται πλέον και οι άμεσοι δικαιούχοι της κρατικής χρηματοδότησης.

 Για ποια κανάλια μιλάμε; Για αυτά που γράφουν στα παλιά τους τα παπούτσια και δεν κάνετε τίποτα γι’ αυτό. Για να παραμένει ανεφάρμοστη η υποχρέωσή τους να αποδίδουν το ελάχιστο, το 1,5% των εσόδων τους στον Ελληνικό Κινηματογράφο. Όχι μόνο δεν θα δίνουν αυτά που υποχρεούνται να δίνουν, αλλά τους χρηματοδοτείτε και από πάνω, τους επιβραβεύετε δηλαδή.

Για το επιλεκτικό πρόγραμμα δυο λόγια, το οποίο είναι το τμήμα, υποτίθεται, το οποίο συνεχίζει την αποστολή του πρώην Ελληνικού Κέντρου Κινηματογράφου. Με απλό κανονισμό χρηματοδότησης ανοίγει σε ψηφιακά παιχνίδια, σε βίντεο games, σε τεχνολογίες εμβύθισης όπως λέγονται και σε κάθε άλλη καινοτόμα μορφή. 

Μια ρήτρα σκόπιμα ασαφή, γενικόλογη και γι’ αυτό απεριόριστη. Κάθε ευρώ, όμως, που θα πηγαίνει σε αυτά τα ασαφή, θα είναι 1 ευρώ λιγότερο για την ελληνική ταινία μυθοπλασίας ή για το ελληνικό ντοκιμαντέρ, τους εκπροσώπους του οποίου, κύριε Πρόεδρε, αποκλείσατε σήμερα και είστε υπόλογοι, συνολικά η πλειοψηφία, για  τον αποκλεισμό τον απαράδεκτο των εκπροσώπων του ελληνικού ντοκιμαντέρ.

Όταν στην ταινία μυθοπλασίας, λοιπόν, το ντοκιμαντέρ και την ταινία του μικρού μήκους, αυτά τα μικρά διαμάντια, απομένουν τα ψίχουλα, τα οποία μάλιστα θα πρέπει να τα μοιραστούν και με τα βιντεοπαιχνίδια και όλες αυτές τις εφαρμογές, το επιλεκτικό πρόγραμμα μάλλον δεν ενισχύεται. Θα έλεγε κανείς ότι περισσότερο διαλύεται παρά ενισχύεται. 

Αν δει τώρα συνολικά κανείς αυτό το τέταρτο μέρος, το οποίο έχει κοντά 30, 31 άρθρα, οι λέξεις από τις οποίες αποτελείται αυτό το μέρος ξεπερνούν τις 18.000. Οι λέξεις οι οποίες αφορούν σε μια διαχείριση 750 έως 800 εκατομμυρίων ευρώ την επόμενη πενταετία. Ξέρετε, σε αυτές τις χιλιάδες των λέξεων, ο παραγωγός και οι παραγωγοί εμφανίζονται 107 φορές, ο σκηνοθέτης μονάχα 4 φορές, ο σεναριογράφος μία, ο ερμηνευτής μία, ο ηθοποιός απουσιάζει, καμία λέξη δεν υπάρχει. Ο εργαζόμενος τρεις φορές και μόνο ως προσωπικό του ΕΚΚΟΜΕΔ. Ο δε δημιουργός, όλα αυτά τα λέω για να πω, για να καταλήξω ότι ο δημιουργός αυτό, δεν είναι προϊόν αμέλειας, αυτό δεν έγινε από αμέλεια, είναι συνειδητή αυτή η αποτύπωση, επειδή όλοι αυτοί που απουσιάζουν δεν χρειάζονται για την αρχιτεκτονική, για εσάς βέβαια, δεν χρειάζονται για την αρχιτεκτονική αυτού του νόμου. 

Ένα άλλο ζήτημα, σημαντικό και κρίσιμο, κατά τη γνώμη μας. Με τον νόμο του μακρινού 1986, το ν. 1597, οριζόταν ρητά σε αυτόν ότι η κινηματογραφική τέχνη είναι ελεύθερη και ρητά, επίσης, αναγραφόταν ότι η λογοκρισία απαγορεύεται. Το 2026, μετά από 40 ολόκληρα χρόνια, πουθενά δεν υπάρχει καμία τέτοια αντίστοιχη εγγύηση σε όλο το 4ο μέρος. 

Αντίθετα, όχι μόνο υπάρχει αυτή η έλλειψη, αλλά εισάγεται και η δυνατότητα ανάκλησης μιας ήδη εγκεκριμένης χρηματοδότησης, για λόγους δημοσίου συμφέροντος, στο άρθρο 84, χωρίς αποζημίωση. Μάλιστα, χωρίς ο νόμος να ορίζει τι στοιχειοθετεί αυτούς τους λόγους δημοσίου συμφέροντος, έτσι, γενικώς και αορίστως. Αυτό είναι όπως καταλαβαίνετε είναι ευθέως ένα εργαλείο εκφοβισμού και όχι εργαλείο προστασίας των δημιουργών. 

Τέλος, το κύριο και το ουσιαστικό, δεν είναι αν το ΕΚΚΟΜΕΔ γίνεται ένας γιγάντιος ταμειακός φορέας, που γίνεται. Το κρίσιμο και το ουσιαστικό είναι ότι ο δημιουργός, ο σκηνοθέτης, ο σεναριογράφος εξαφανίζονται κυριολεκτικά από το νόμο, η καλλιτεχνική ελευθερία δεν υπάρχει καν ούτε ως κενό έστω γράμμα σε αυτόν το νόμο και ο κινηματογράφος μετατρέπεται από ένα πολιτιστικό αγαθό σε ένα τουριστικό και επενδυτικό προϊόν. Αυτή είναι όλη η φιλοσοφία του νόμου, συνολικά, για την πολιτιστική κληρονομιά και για τον σύγχρονο πολιτισμό. Σας ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε τον κ. Δελή. Ο κ. Ξανθόπουλος έχει τον λόγο από το «Συνασπισμό Ριζοσπαστικής Αριστεράς – Προοδευτική Συμμαχία».

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Σας ευχαριστώ, κύριε Πρόεδρε. Ο τίτλος του νομοσχεδίου είναι «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς Α.Ε.», δηλαδή διαχειρίζεται την ελληνική πολιτιστική κληρονομιά το εταιρικό σχήμα που εισηγείται η Κυβέρνηση και σε όλο το νομοσχέδιο δεν βρίσκουμε νύξη για την παιδεία, για τη δημιουργικότητα, για την έμπνευση των δημιουργών. Θαρρείς και αυτή η ελληνική πολιτιστική κληρονομιά είναι λογιστικά στοιχεία ή περιουσιακά στοιχεία, χωρίς από πίσω αυτή την ένθεη δημιουργικότητα των πολιτών. 

Θα είμαι πολύ περιεκτικός, γιατί έχω και άλλη υποχρέωση, κύριε Πρόεδρε. Θα μείνω στην κατ’ άρθρο συζήτηση. Καταρχάς, θα περιμέναμε από την κυρία Υπουργό και τον κύριο Υφυπουργό ένα στοιχειώδη απολογισμό. Τι τους ώθησε ώστε ο ΟΔΑΠ, ο οποίος έγινε εδώ και πολύ λίγο χρονικό διάστημα, να γίνει Α.Ε.. Που δεν πήγε καλά και είναι αναγκαία αυτή η αλλαγή της μορφής του. Στο άρθρο 1, καταγράφονται οι σκοποί τους οποίους ήδη υπηρετεί ο ΟΔΑΠ, συνέχεια του Ταμείου Αρχαιολογικών Πόρων και δεν είναι εμφανές γιατί προκύπτει η ανάγκη μετατροπής σε ανώνυμη εταιρεία. 

Στο άρθρο 2, είναι αυτό που είπα στην επωνυμία, ότι ουσιαστικά η νέα εταιρεία υποκαθιστά όλο τον ΟΔΑΠ, την αρχαιολογική υπηρεσία και σε κάποιο μέτρο και το ίδιο το Υπουργείο Πολιτισμού και θα εξηγήσω τι εννοώ. 

Στο άρθρο 3, θα κάνω μια παρατήρηση. Το ενιαίο εισιτήριο σε αρχαιολογικούς χώρους το διαχειριζόταν το ΤΑΠ. Αυτά τα προϊόντα της αγροτοδιατροφικής αλυσίδας ας πούμε πως ήταν τα έσοδα από το λάδι «Ολυμπία» που διαφήμισε το 2021 του Υπουργείου Πολιτισμού και ο ίδιος ο Πρωθυπουργός. Η αναφορά στο άρθρο 3 ότι αντικαθιστά υποχρεωτικά κάθε τυχόν υφιστάμενο στοιχείο σήμανσης ή λογότυπο της γενικής διεύθυνσης αρχαιοτήτων και πολιτιστικής κληρονομιάς, δηλαδή μια ανώνυμη εταιρεία με εμπορικό σκοπό θα μπορεί να διαχειρίζεται όλη την πολιτιστική κληρονομιά και να αφαιρεί ακόμη και τα λογότυπα;

 Το άρθρο 4, η επιλογή της σύστασης μιας τέτοιας ανώνυμης εταιρείας, κατά τη γνώμη μας, αντικαθιστά σταδιακά το σύστημα δημόσιου θεσμικού ελέγχου, με μηχανισμούς εταιρικής διακυβέρνησης. Η λογοδοσία παύει να ασκείται μέσω των θεσμών της δημόσιας διοίκησης και μεταφέρεται σε εταιρικά όργανα. Κατά την άποψή μας και την επιφύλαξη που διατυπώνουμε, μια εταιρεία που διαχειρίζεται εκατοντάδες εκατομμύρια ευρώ και βεβαίως το συμβολικό κεφάλαιο της πολιτιστικής περιουσίας στους αρχαιολογικούς χώρους, τα μουσεία, τους ιστορικούς τόπους, ο έλεγχος αυτός δεν ασκείται από τα θεσμικά όργανα και το Υπουργείο Πολιτισμού, αλλά είναι στη λογική της εταιρικής διακυβέρνησης. 

Άρθρο 5, εδώ καταρχάς πρέπει να πούμε ότι σύμφωνα με το προηγούμενο καθεστώς υπήρξε συμφωνία με τη Siemens για την εγκατάσταση 4,5 χιλιάδων ηλεκτρονικών ξεναγών σε μνημεία και αρχαιολογικούς χώρους. Oι ηλεκτρονικοί ξεναγοί δεν παραδόθηκαν ποτέ και σύμφωνα με την ενημέρωση που έχουμε η προκαταβολή των περίπου τεσσάρων εκατομμυρίων δόθηκε κανονικότατα.

ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Πότε; (ομιλεί εκτός μικροφώνου)
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):  Θα μας το πείτε. Μακάρι να μη δόθηκε, κυρία Υπουργέ, θα απαντήσετε, μακάρι να μην έχει δοθεί. Σας είπα σύμφωνα με τις πληροφορίες που έχω, μακάρι να είναι ψευδής, μακάρι. 

Να πω κάτι στο άρθρο 5, για το τι σημαίνει πνευματική ιδιοκτησία και πολιτιστική κληρονομιά. Εδώ υπάρχει μία αποκλειστικότητα του Ταμείου Αρχαιολογικών Πόρων, του νυν ΟΔΑΠ, για να μπορεί να παράγει ακριβή αντίγραφα, τα οποία αποτελούν κρατική περιουσία. Με βάση την ερμηνεία που κάνουμε, είναι πιθανόν ότι η Ανώνυμη Εταιρεία, θα παραδώσει μόνη της στους ιδιώτες και θα τους δώσει αντίγραφα να παράγουν ακριβή αντίγραφα υπό κλίμακα. Αυτό να το δείτε κυρία  Υπουργέ, είναι ακριβές αντίγραφο ή είναι υπό κλίμακα, δεν μπορεί να είναι και τα δύο ταυτοχρόνως. Αυτό που αποτελούσε αποκλειστικότητα του Ελληνικού Δημοσίου πλέον, μεταφέρεται στους ιδιώτες, για να κερδοσκοπήσουν επάνω στην πολιτιστική μας κληρονομιά. 

Παράγραφοι 6, 7, θα εισπράττει η εταιρεία τα έσοδα για λογαριασμό του ΟΔΑΠ δηλαδή, του δημοσίου, αυτό είναι προφανές. Η επιφύλαξή  μας, είναι ότι  η ίδια  η εταιρεία έχει την ευχέρεια, διότι είναι Ανώνυμη Εταιρεία, να προχωράει σε αμφιλεγόμενα έργα, σε απευθείας αναθέσεις, σε συμβουλευτικές υπηρεσίες και άλλες άδηλες ενέργειες, γεγονός για το οποίο έχουμε πικρή εμπειρία από όλο το δημόσιο βίο και την παρουσία της κυβέρνησης Μητσοτάκη.

 Άρθρο 9, τα μουσεία ΝΠΔΔ συνεχίζουν τρία χρόνια μετά, να διοικούνται από Διοικητικά Συμβούλια που έχουν τοποθετηθεί με μόνη απόφαση της Υπουργού Πολιτισμού. Ο διαγωνισμός του ΑΣΕΠ έχει ολοκληρωθεί, αλλά  το Υπουργείο Πολιτισμού αντί να τοποθετήσει τους επιλεγέντες, φρόντισε να αλλάξει το νόμο. Σήμερα, υπάρχει πολύ σοβαρός κίνδυνος φωτογραφικών και κομματικών επιλογών και το άρθρο 9, ουσιαστικά προσπαθεί εκ πλαγίου να υποκαταστήσει την κρίση του ΑΣΕΠ. 

Στο άρθρο 11, οι υπερεξουσίες της Ανώνυμης Εταιρείας είναι σαφέστατες. Βασικές διατάξεις όπως οι αρμοδιότητες, ο τρόπος διαχείρισης των εσόδων, οι θέσεις εργασίας, οι αποδοχές των στελεχών, μπορούν να αλλάξουν από το ίδιο το Διοικητικό Συμβούλιο.

Στο άρθρο 18, ο θεσμικός έλεγχος δεν είναι παροχή υπηρεσιών με απευθείας αναθέσεις. Δεν μπορεί, να είναι τεχνικοί έλεγχοι εξωτερικών συνεργατών και ούτε μπορεί να αποδυναμώνεται μετακυλίοντας τα καθήκοντα των δημοσίων υπαλλήλων που έχουν ορκιστεί στο Σύνταγμα, σε ανεξάρτητους νομικούς συμβούλους ή ορκωτούς λογιστές. Θυμίζουμε ότι ορκωτούς λογιστές είχε και ο ΟΠΕΠ που έκλεισε για να εκκαθαριστεί με 14 εκατομμύρια ευρώ ζημίας όπως και το Ταμείο Αλληλοβοήθειας Υπαλλήλων του ΥΠΠΟ που κατέληξε σε σκάνδαλο διασπάθισης χρήματος που βρίσκεται σε συνεχή εκκαθάριση. 

Στο άρθρο 19, αναφέρεται ότι η εταιρεία μπορεί να συντάσσει σχέδια νομοθετικών ρυθμίσεων και κανονιστικών πράξεων για την υποβολή τους στο  Υπουργείο ενώ υπάρχουν οι αρμόδιες υπηρεσίες του Υπουργείου που είναι επιφορτισμένες με αυτές τις αρμοδιότητες. 

Στο άρθρο 20, με το Οργανόγραμμα που ψηφίστηκε από την ίδια την Κυβέρνηση προβλέπονταν 300 οργανικές θέσεις οι οποίες ουδέποτε καλύφθηκαν. Προτιμήθηκαν οι απευθείας αναθέσεις σε ιδιωτικές εταιρείες. 

Στο άρθρο 23, ενώ οι διαχειριστές των εσόδων και οι ταμίες στην πλειονότητα είναι μόνιμοι υπάλληλοι του ΥΠΠΟ  και του ΟΔΑΠ μαθαίνουμε ότι αυτό το έργο θα πάει στους υπαλλήλους της ανώνυμης εταιρείας. 

Μια άλλη παρατήρηση, για το άρθρο 24, είναι ότι οι αρμοδιότητες της εταιρείας, ο τρόπος διαχείρισης των εσόδων, οι θέσεις εργασίας, οι αποδοχές μπορούν να αλλάξουν από το ίδιο του ΔΣ της εταιρείας και αυτό καταλαβαίνετε δημιουργεί πάρα πολύ σοβαρά προβλήματα. 

Στο άρθρο 27, παραπληροφορούμαστε ότι μέχρι να στελεχωθεί η ανώνυμη εταιρεία, τη διοικητική και οικονομική υποστήριξή της θα την αναλάβουν οι υπηρεσίες του ΥΠΠΟ. Άρα ένα επιπλέον καθήκον και ταυτόχρονα ο ΟΔΑΠ είναι υποχρεωμένος να προκαταβάλει 3 εκατομμύρια ευρώ εφάπαξ επιχορήγηση. Ενώ, δεν έχει καταβάλει τις αποζημιώσεις σε χιλιάδες πολίτες που η περιουσία τους έχει απαλλοτριωθεί για αρχαιολογικούς σκοπούς. 

Για το μέρος Γ΄, που είναι γενικότερο ,θα αναφερθώ ακροθιγώς γιατί τελειώνει και ο χρόνος μου κ. Πρόεδρε. Αντί να ενισχυθεί λοιπόν η Εφορεία Ενάλιων Αρχαιοτήτων με προσωπικό και πόρους, ιδρύεται ένα νομικό πρόσωπο δημοσίου δικαίου που θα κοστίζει πολύ περισσότερο. Η σύγκριση των οργανισμών είναι χαρακτηριστική. Επίσης οι Ενάλιες Αρχαιότητες στο σχέδιο νόμου αντιμετωπίζονται ως προϊόντα και όχι ως πολιτιστική κληρονομιά η οποία χρήζει προστασίας. 

Ο γενικός διευθυντής δεν χρειάζεται να είναι καν αρχαιολόγος, δεν χρειάζεται καν να έχει διδακτορικό, δεν αποτελεί προσόν ειδίκευσης στην Ενάλια Αρχαιολογία. Θεωρείται επαρκής για να διαχειριστεί ενάλιους αρχαιολογικούς χώρους, τις εκθέσεις και ενδεχομένως το Μουσείο Εναλίων Αρχαιοτήτων και την Ενάλια ΄Έρευνα, κάποιος που έχει απλώς μεταπτυχιακό στις οικονομικές σπουδές ή στη διοίκηση των επιχειρήσεων. 

Μέσω του άρθρου 69 και έχω ένα ακόμη άρθρο και τελειώνω κ. Πρόεδρε. Το σχέδιο δράσης έχει πενταετή διάρκεια η οποία μπορεί να παραταθεί με απόφαση του Υπουργού Πολιτισμού, δεν βλέπω για πόσο καιρό και πόσες φορές και αυτό είναι ένα πρόβλημα. 

Τέλος με το άρθρο 108, επιχειρείται να διαμορφωθεί η έννοια του Αρχαιολογικού Πάρκου ως προς το θέμα των ζωνών, ενώ το Αρχαιολογικό Πάρκο έχει μια εδαφική ενότητα οι ζώνες αυτού μπορούν να καθοριστούν γύρω από αυτό και όχι εντός των ορίων του. Κατά συνέπεια υπάρχει ένα θέμα αλληλοεπικάλυψης και επίσης μπορεί στον περιβάλλοντα χώρο να υπάρχουν ιδιοκτησίες και άλλες χρήσεις και καταλαβαίνετε ότι αυτό θα δημιουργήσει πρόβλημα στον ίδιο τον αρχαιολογικό χώρο. 

Αυτά προς το παρόν και ευχαριστώ για την κατανόηση του χρόνου κ. Πρόεδρε. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κ. Ξανθόπουλε. Ο λόγος τώρα στην κυρία Ασημακοπούλου από την «ΕΛΛΗΝΙΚΗ ΛΥΣΗ».  

ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ κ. Πρόεδρε. Κυρία Υπουργέ, με το άρθρο 1 η Κυβέρνηση βαφτίζει εκσυγχρονισμό, μια καθαρά εμπορική στροφή στη διαχείριση της πολιτιστικής κληρονομιάς. Πίσω από γενικόλογες αναφορές σε τεχνητή νοημοσύνη και ψηφιακή προβολή δεν υπάρχει συγκεκριμένο σχέδιο, κόστος, χρονοδιάγραμμα ή μηχανισμός λογοδοσίας. Ο πολιτισμός δεν είναι εμπορικό προϊόν ούτε εργαλείο αύξησης εσόδων. 

Στο άρθρο 2, αντί να ενισχύσει τον ΟΔΑΠ η Κυβέρνηση ιδρύει μια ακόμη ανώνυμη εταιρεία με διοικητική, οικονομική και επιχειρησιακή αυτοτέλεια. 

Δημιουργείται ένα ασαφές υβριδικό σχήμα που ενεργεί για λογαριασμό του ΟΔΑΠ αλλά διαθέτει δική του εξουσία και μειωμένη δημόσια λογοδοσία. Πρόκειται για πολυδιάσπαση αρμοδιοτήτων και απομάκρυνση από τον άμεσο δημόσιο έλεγχο. 

Το άρθρο 3, αποκαλύπτει τη φιλοσοφία του νομοσχεδίου. Αντί για προστασία και επιστημονική ανάδειξη κυριαρχούν οι κάρτες μελών, τα vouchers και τα εμπορικά προϊόντα. Οι αρχαιολογικοί χώροι δεν είναι καταστήματα λιανικής ούτε η αξία ενός μνημείου μετριέται από την επισκεψιμότητά του. Η ενιαία εταιρική σήμανση υποβαθμίζει την ταυτότητα των εφορειών αρχαιοτήτων.

 Στο άρθρο 4, η Κυβέρνηση συστήνει μια εταιρεία πεντηκονταετούς διάρκειας που μπορεί να παραταθεί με απόφαση της γενικής συνέλευσης της εταιρείας και όχι μέσω της Βουλής με τα προνόμια του Δημοσίου, αλλά με την αυτοτέλεια ιδιωτικής εταιρείας. Παίρνει, δηλαδή, τις διευκολύνσεις και των δύο κόσμων χωρίς αντίστοιχες εγγυήσεις κοινοβουλευτικού ελέγχου. Η πολιτιστική κληρονομιά μετατρέπεται σε εταιρικό σχήμα μακράς διάρκειας. 

 Στο άρθρο 5, δημιουργείται ένας υπερφορέας που συγκεντρώνει πληροφοριακά συστήματα, εισιτήρια, πωλητήρια, αναψυκτήρια, ακίνητη περιουσία, ψηφιακά μοντέλα επικοινωνία και εμπορική στρατηγική. Η εταιρεία δεν περιορίζεται στην εκτέλεση πολιτικής αλλά εισέρχεται ουσιαστικά στη χάραξή της. Το Υπουργείο και ο ΟΔΑΠ αποδυναμώνονται ενώ η εμπορευματοποίηση γίνεται ο κεντρικός άξονας. 

Στο άρθρο 6, η εταιρεία αποκτά τεράστια διοικητική και οικονομική ισχύ, διαχειρίζεται περιουσία, δεδομένα, εισιτήρια, συμβάσεις. Κρίσιμα ζητήματα κόστους και χρηματοδότησης παραπέμπονται σε μελλοντικές προγραμματικές συμβάσεις έξω από τον ουσιαστικό κοινοβουλευτικό έλεγχο και η Κυβέρνηση για όλα αυτά μας ζητά λευκή επιταγή.

 Στο άρθρο 7, η εταιρεία αποκτά σχεδόν πλήρη εξουσία διοίκησης και αξιοποίησης της πολιτιστικής περιουσίας ακόμη και αν η κυριότητα παραμένει τυπικά στο Δημόσιο. Μπορεί να παρακάμπτει τον ΟΔΑΠ, να συνάπτει παραχωρήσεις και να ενεργεί ως αντιπρόσωπος του ίδιου του Υπουργείου. Ιδιαίτερα επικίνδυνη είναι και η συγκέντρωση εξουσιών στον διευθύνοντα σύμβουλο. 

Στο άρθρο 8, βλέπουμε ότι η διοίκηση οργανώνεται αποκλειστικά με το πρότυπο ανώνυμης εταιρείας. Ο διευθύνων σύμβουλος αναδεικνύεται σε ισχυρό μονοπρόσωπο όργανο, παρότι διαχειρίζεται δημόσια περιουσία και κρίσιμες αρμοδιότητες. Η πολιτιστική κληρονομιά δεν μπορεί να διοικείται με όρους εταιρικού μάνατζμεντ. 

Στο άρθρο 9, βλέπουμε ότι η Κυβέρνηση ελέγχει ουσιαστικά τη σύνθεση του διοικητικού συμβουλίου μέσω υπουργικών εισηγήσεων και απευθείας διορισμών. Απουσιάζει η θεσμική εκπροσώπηση της αρχαιολογικής υπηρεσίας και των επιστημονικών φορέων. Η δυνατότητα λειτουργίας ακόμη και με τρία μέλη και οι αόριστες διαδικασίες παύσης ενισχύουν την πολιτική εξάρτηση. 

Στο άρθρο 10, δεν προβλέπονται αυξημένα κριτήρια επιστημονικής γνώσης και εμπειρίας στην πολιτιστική κληρονομιά. Ακόμη και η διαδικασία αντικατάστασης των μελών παραμένει υπό τον αποφασιστικό έλεγχο του Υπουργού.

Στο άρθρο 11, το διοικητικό συμβούλιο μετατρέπεται σε πανίσχυρο κέντρο διοικητικών, οικονομικών και εμπορικών αποφάσεων. Αποφασίζει για εισιτήρια, πωλητήρια, ακίνητα, συμβάσεις, προσλήψεις και συνεργασίες με ιδιώτες υποκαθιστώντας ουσιαστικά τον ΟΔΑΠ και τις υπηρεσίες του Υπουργείου. Η πολιτιστική πολιτική δεν μπορεί να ασκείται από ένα εταιρικό υπερόργανο. 

Στο άρθρο 12, η λειτουργία του διοικητικού συμβουλίου οργανώνεται γύρω από τον Διευθύνοντα Σύμβουλο ο οποίος καθορίζει την ημερήσια διάταξη, εισηγείται τα θέματα και επιλέγει ποιοι τρίτοι θα συμμετέχουν. Η συγκέντρωση εξουσίας σε ένα πρόσωπο είναι υπερβολική. 

Αυτό επιβεβαιώνεται και από το άρθρο 13 όπου φαίνεται ξεκάθαρα ότι ο Διευθύνων Σύμβουλος γίνεται το πραγματικό κέντρο εξουσίας της εταιρείας. Ελέγχει τις υπηρεσίες, τους προϊστάμενους, τις συμβάσεις, τις προσλήψεις, τις δαπάνες και όλους τους τραπεζικούς λογαριασμούς. Πρόκειται για απαράδεκτη υπερσυγκέντρωση διοικητικής και οικονομικής ισχύος χωρίς επαρκή αντίβαρα.

 Στο άρθρο 14, οι αμοιβές της διοίκησης παραπέμπονται στο γενικό εταιρικό πλαίσιο χωρίς ειδικά όρια και αυξημένες εγγυήσεις διαφάνειας. Παράλληλα, δημιουργείται ακόμη μία επιτροπή, η Επιτροπή Αποδοχών, αυξάνοντας το διοικητικό κόστος. Ο Έλληνας φορολογούμενος δικαιούται να γνωρίζει πόσο θα κοστίζει αυτή η νέα εταιρική δομή και ποια αποτελέσματα θα παράγει.

Στο άρθρο 16, η διατήρηση, του 90% των μετοχών από το Δημόσιο, δεν αναιρεί τον ιδιωτικό και οικονομικό χαρακτήρα της λειτουργίας. Το πρόβλημα δεν είναι μόνο η κυριότητα, αλλά το μοντέλο διοίκησης και εμπορικής αξιοποίησης που επιλέγεται. Παράλληλα, ο έλεγχος της γενικής συνέλευσης θα παραμείνει αποκλειστικά στα χέρια της Κυβέρνησης. 

Με το άρθρο 17, η εταιρεία αποκτά πρόσβαση σε κρατικές χρηματοδοτήσεις, ευρωπαϊκά κονδύλια, χορηγίες και εμπορικά έσοδα, ενώ ο ΟΔΑΠ υποχρεώνεται να προκαταβάλει σχεδόν το σύνολο των ετήσιων δαπανών του. Δημιουργείται ένας νέος δαπανηρός ενδιάμεσος φορέας, αντί να χρηματοδοτηθούν απευθείας οι υπάρχουσες Υπηρεσίες. 

Στο άρθρο 18, ο έλεγχος παραμένει κυρίως εσωτερικός και ασκείται από πρόσωπα του ίδιου διοικητικού συστήματος. Απαιτείται ουσιαστικός έλεγχος από τη Βουλή και τις αρμόδιες δημόσιες Αρχές. 

Με το άρθρο 19 φαίνεται ξεκάθαρα, ότι δημιουργείται ένας νέος πολυεπίπεδος διοικητικός Μηχανισμός με πολλές Διευθύνσεις και Γραφεία, δίπλα στο Υπουργείο και τον ΟΔΑΠ, με πρόσθετη γραφειοκρατία και κόστος. Η εταιρεία δεν υποστηρίζει απλώς το Υπουργείο, αλλά αρχίζει να υποκαθιστά τις θεσμικές του αρμοδιότητες. 

Στο άρθρο 20, βλέπουμε ότι συστήνονται 90 οργανικές θέσεις - ειδικοί συνεργάτες δημοσιογράφοι, νομικοί σύμβουλοι και δικηγόροι - για έναν φορέα που μόλις δημιουργείται, αντί να ενισχυθούν οι αρχαιολόγοι, οι συντηρητές, οι φύλακες και οι ήδη υποστελεχωμένες Υπηρεσίες, στήνεται ένας νέος εταιρικός και επικοινωνιακός Μηχανισμός. Εύλογα δημιουργείται η εντύπωση νέου πεδίου διορισμών και πολιτικών τοποθετήσεων. 

Με το άρθρο 21, η νέα εταιρεία αποκτά εξαιρετικά ευέλικτο καθεστώς στελέχωσης, με προσλήψεις, αποσπάσεις, μετατάξεις και συμβάσεις έργου. Αντί να ενισχυθούν οι ήδη υποστελεχωμένες Υπηρεσίες του Υπουργείου Πολιτισμού και του ΟΔΑΠ, δημιουργείται ένας ακόμη φορέας που θα απορροφά προσωπικό και θα εξαρτάται, σε μεγάλο βαθμό, από εξωτερικούς αναδόχους. 

Με το άρθρο 22, η επιλογή της διοικητικής ιεραρχίας συγκεντρώνεται ουσιαστικά στα χέρια του Διευθύνοντα Συμβούλου. Παράλληλα, ανοίγει ο δρόμος για τοποθετήσεις στελεχών του ιδιωτικού τομέα σε κορυφαίες θέσεις και για συνεχή αποδυνάμωση των δημόσιων Υπηρεσιών, μέσω αποσπάσεων. Αντί για αξιοκρατική ενίσχυση του δημόσιου τομέα, δημιουργείται ένα προσωποκεντρικό μοντέλο διοίκησης.

Στο άρθρο 23, θεσπίζονται νέα επιδόματα και ειδικά μισθολογικά καθεστώτα, ενώ οι εργαζόμενοι του Υπουργείου Πολιτισμού εξακολουθούν να αντιμετωπίζουν χρόνια προβλήματα υποστελέχωσης και χαμηλών αποδοχών, δημιουργούνται, με άλλα λόγια, εργαζόμενοι δύο ταχυτήτων στον ίδιο χώρο. 

Στο άρθρο 24, παρατηρούμε ότι το νομοσχέδιο αφήνει τα σημαντικότερα ζητήματα λειτουργίας της εταιρείας, να καθοριστούν αργότερα με εσωτερικό κανονισμό. Η Βουλή καλείται να ψηφίσει έναν φορέα, χωρίς να γνωρίζει τις βασικές ρυθμίσεις για την οργάνωση, τις προσλήψεις και τη λειτουργία του. Πρόκειται για υπερβολική εξουσιοδότηση που περιορίζει τον κοινοβουλευτικό έλεγχο. 

Κρίσιμα ζητήματα, όπως η παράταση λειτουργίας της εταιρείας, η μεταβίβαση αρμοδιοτήτων και τα τέλη χρήσης αρχαιολογικών χώρων, παραπέμπονται σε αποφάσεις της διοίκησης ή του Υπουργού, με το άρθρο 25. Η πολιτιστική μας κληρονομιά δεν μπορεί να ρυθμίζεται με διαδοχικές υπουργικές αποφάσεις.

Το άρθρο 29 παρουσιάζει ως ομαλή μετάβαση, τη μεταφορά βασικών αρμοδιοτήτων, πόρων και λειτουργιών από τον ΟΔΑΠ στη νέα ανώνυμη εταιρεία. Η επίκληση της αποτελεσματικότητας δεν αρκεί, όταν δεν αποδεικνύεται, ότι το νέο εταιρικό μοντέλο θα υπηρετήσει καλύτερα το δημόσιο συμφέρον. Η πολιτιστική κληρονομιά απαιτεί ισχυρό δημόσιο έλεγχο και όχι διαρκή απομάκρυνση από αυτό.

Το άρθρο 30 ξεκαθαρίζει ότι δεν πρόκειται για απλή διοικητική αναδιοργάνωση, αλλά για ουσιαστική αποδυνάμωση του ΟΔΑΠ. Μεταφέρονται αρμοδιότητες και πόροι, καταργούνται οργανικές θέσεις και ο ίδιος ο Οργανισμός καλείται να χρηματοδοτεί τη νέα εταιρεία. Η Κυβέρνηση δεν εκσυγχρονίζει τον δημόσιο φορέα, αντιθέτως τον απογυμνώνει, προς όφελος ενός νέου εταιρικού σχήματος. 

Το άρθρο 31 διαχωρίζει τεχνητά την προστασία από την επιχειρησιακή και εμπορική διαχείριση της πολιτιστικής κληρονομιάς. Τα εισιτήρια, τα πωλητήρια, τα εργαστήρια και η διεθνής προβολή, δεν είναι δευτερεύουσες λειτουργίες, αλλά βασικά εργαλεία πολιτιστικής, πολιτικής και δημόσιων εσόδων. Η μεταφορά τους σε ανώνυμη εταιρεία, αποδυναμώνει τον άμεσο δημόσιο έλεγχο. 

Στο άρθρο 32, η παραγωγή και η διάθεση πιστών αντιγράφων αρχαιοτήτων διευρύνεται προς την νέα εταιρεία και τους ιδιώτες εμπόρους. Έτσι, ένα τμήμα της πολιτιστικής μας κληρονομιάς αντιμετωπίζεται ακόμη περισσότερο ως εμπορικό προϊόν. Το Δημόσιο οφείλει να διατηρεί τον καθοριστικό έλεγχο στην πιστοποίηση, την παραγωγή, τη διάθεση και τα σχετικά έσοδα.


Στο άρθρο 33, η εταιρεία αναλαμβάνει τη σύναψη μισθώσεων και παραχωρήσεων για ακίνητα, πωλητήρια και αναψυκτήρια του ΟΔΑΠ. Ιδιαίτερα προβληματική είναι η δυνατότητα συμβάσεων χωρίς διαγωνισμό για διάστημα έως 18 μηνών. Η διαχείριση της δημόσιας πολιτιστικής περιουσίας απαιτεί απόλυτη διαφάνεια και όχι διευρυμένες εξαιρέσεις από τις ανταγωνιστικές διαδικασίες.

Με το άρθρο 34, η αλλαγή στη διαδικασία επιλογής Προέδρου και Αντιπροέδρου ενισχύει τον έλεγχο της εκάστοτε πολιτικής ηγεσίας στον ΟΔΑΠ. Την ίδια στιγμή ο Οργανισμός χάνει βασικές αρμοδιότητες προς όφελος της νέας εταιρείας. Αντί για θεσμική αυτονομία και ισχυρή επιστημονική εκπροσώπηση διαμορφώνεται ένα ακόμα πιο συγκεντρωτικό σύστημα διοίκησης.

Με το άρθρο 35, το Διοικητικό Συμβούλιο του ΟΔΑΠ αποστερείται ουσιαστικές αρμοδιότητες σχεδιασμού και αξιοποίησης και περιορίζεται σε εποπτικό ή εισηγητικό ρόλο. Οι πραγματικές πρωτοβουλίες περνούν στη νέα Ανώνυμη Εταιρεία. Πρόκειται για θεσμική υποβάθμιση του δημόσιου οργανισμού και όχι για το λειτουργικό εκσυγχρονισμό.

Με το άρθρο 36, η Γενική Διεύθυνση του ΟΔΑΠ παύει να ασκεί άμεσα κρίσιμες λειτουργίες και περιορίζεται στην παρακολούθηση της εταιρείας. Ο δημόσιος φορέας μετατρέπεται σταδιακά σε θεατή των αρμοδιοτήτων που μέχρι σήμερα ασκούσε ο ίδιος.

Στο άρθρο 37, η αφαίρεση της αρμοδιότητας για τα πωλητήρια αποτελεί ακόμη ένα μικρό, αλλά χαρακτηριστικό, βήμα αποψίλωσης του ΟΔΑΠ. Οι αρμοδιότητες αφαιρούνται τμηματικά από το δημόσιο οργανισμό και συγκεντρώνονται στο νέο εταιρικό σχήμα. Η συνολική κατεύθυνση είναι σαφής, λιγότερος άμεσος δημόσιος έλεγχος και μεγαλύτερη εταιρική διαχείριση.

Με το άρθρο 39, κρίσιμα ζητήματα, όπως οι τιμές των εισιτηρίων, οι απαλλαγές, οι ημέρες ελεύθερης εισόδου και οι χρεώσεις ηλεκτρονικών υπηρεσιών παραπέμπονται σε μεταγενέστερες διοικητικές αποφάσεις. Η πρόσβαση των πολιτών στον πολιτισμό δεν μπορεί να εξαρτάται από αόριστη κυβερνητική διακριτική ευχέρεια. Απαιτούνται σαφή νομοθετικά κριτήρια, κοινωνική μέριμνα και διαφάνεια.

Στο άρθρο 40 παρατηρούμε ότι ο ΟΔΑΠ χάνει αρμοδιότητες, αλλά ταυτόχρονα υποχρεώνεται να χρηματοδοτεί συστηματικά τη νέα εταιρεία, τις λειτουργικές της ανάγκες και τις αμοιβές της. Δημιουργείται ένα παράδοξο μοντέλο, ο δημόσιος οργανισμός πληρώνει, ενώ το εταιρικό σχήμα διοικεί και διαχειρίζεται.

Στο άρθρο 42, οι υπηρεσίες του ΟΔΑΠ που μέχρι σήμερα σχεδίαζαν, παρήγαν και υλοποιούσαν δράσεις περιορίζονται, πλέον, στην απλή παρακολούθησή τους. Η ουσιαστική επιχειρησιακή δραστηριότητα μεταφέρεται στη νέα Ανώνυμη Εταιρεία.

Στο άρθρο 46, εκκρεμείς δικαστικές υποθέσεις αφαιρούνται από το Νομικό Συμβούλιο του Κράτους και περνούν στη νομική υπηρεσία της εταιρείας ή σε εξωτερικά δικηγορικά γραφεία. Ζητήματα που αφορούν δημόσια πολιτιστική περιουσία πρέπει να παραμένουν υπό τον άμεσο θεσμικό έλεγχο του δημοσίου.

Με το άρθρο 48, η μείωση των οργανικών θέσεων του ΟΔΑΠ από 300 σε 234 αποτυπώνει έμπρακτα τη συρρίκνωσή του.

Με το άρθρο 54, παρακάτω, πιστεύουμε ότι η προστασία της ενάλιας πολιτιστικής κληρονομιάς είναι αναγκαία, όμως η Κυβέρνηση επιλέγει να δημιουργήσει ακόμα ένα αυτοτελές νομικό πρόσωπο αντί να ενισχύσει την Εφορεία Εναλίων Αρχαιοτήτων. Δεν αποσαφηνίζονται επαρκώς το κόστος, η στελέχωση και η σχέση των δύο φορέων. Υπάρχει, έτσι, κίνδυνος επικάλυψης αρμοδιοτήτων, πρόσθετης γραφειοκρατίας και ισχυρότερου κυβερνητικού ελέγχου.

Στο άρθρο 55, ο νέος φορέας αποκτά ένα εξαιρετικά ευρύ πεδίο δράσης από την έρευνα και τη φύλαξη έως τον τουρισμό, τα προϊόντα, τις υπηρεσίες, τα ακίνητα και τις συνεργασίες με ιδιώτες. Οι αρμοδιότητες αυτές επικαλύπτονται με εκείνες της Εφορείας Εναλίων Αρχαιοτήτων και δημιουργούν διοικητική ασάφεια. Η ενάλια πολιτιστική κληρονομιά δεν πρέπει να αντιμετωπίζεται, κυρίως, ως τουριστικό προϊόν, αλλά ως εθνικό αγαθό που απαιτεί προστασία και αυστηρό δημόσιο έλεγχο.

Στο άρθρο 56, ο φορέας θα χρηματοδοτείται από τον Κρατικό Προϋπολογισμό, ευρωπαϊκά προγράμματα, χορηγίες και ένα ιδιαίτερα ευρύ φάσμα εμπορικών δραστηριοτήτων. Δεν περιορίζεται το πραγματικό δημοσιονομικό κόστος, ούτε εξηγείται γιατί οι ίδιοι πόροι δεν κατευθύνονται στην ενίσχυση των υφιστάμενων υπηρεσιών. 

Στο άρθρο 58, η σύνθεση του Διοικητικού Συμβουλίου εξασφαλίζει στην πολιτιστική ηγεσία καθοριστικό έλεγχο, καθώς έξι από τα επτά μέλη επιλέγονται ή υποδεικνύονται από τον Υπουργό Πολιτισμού.

Για τα υπόλοιπα άρθρα του νομοσχεδίου θα επανέλθουμε, αναλυτικά, στην επόμενη συνεδρίαση, όπου θα αναδείξουμε και τις υπόλοιπες σοβαρές αδυναμίες και προβληματικές διατάξεις του νομοσχεδίου. 
Ευχαριστώ πολύ και για την ανοχή σας, κύριε Πρόεδρε.

 
ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστώ πολύ, κυρία Ασημακοπούλου.

Πριν προχωρήσουμε, τι ψηφίζετε, κυρία Γρηγοράκου;

ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας): Επιφύλαξη, κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κυρία Ρούσσου, τι ψηφίζετε;

ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):  Επιφύλαξη, κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Τσιρώνης, Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”».

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ πολύ, κύριε Πρόεδρε. 

Θα ξεκινήσω από ένα σχόλιο που έκανε ο Εισηγητής της Πλειοψηφίας, ότι τα μνημόνια κρύβουν πόρους. Βεβαίως και τα μνημεία κρύβουν πόρους, αλλά αυτή είναι και η μεγάλη ιδεολογική, θα έλεγα, διαφορά, αφού δεν μπορεί να βάζουμε σε ένα νομοσχέδιο του Υπουργείου Πολιτισμού ως προμετωπίδα το κέρδος. Η εμπορικότητα και η στόχευση στο κέρδος δύναται να δημιουργήσει ακόμα και αποκλεισμό για τους ήδη καταβεβλημένους οικονομικά Έλληνες πολίτες. 
Με αυτό τον τρόπο δεν χάνεται μεν το κέρδος ούτε οι πόροι παραμένουν κρυμμένοι, γιατί υπάρχουν και Έλληνες και ξένοι που θα καλύψουν οικονομικά το κενό. Αυτό που κρύβεται, όμως, είναι η καθολική πρόσβαση σε αυτά τα μνημεία και αυτό που κρύβεται είναι η εθνική μνήμη και η πολιτιστική, ιστορική και πνευματική μνήμη  για τους ανθρώπους που δεν αντέχουν οικονομικά. Αυτό που χάνεται είναι η αντίληψη μιας μακραίωνης πολιτιστικής, ιστορικής και πνευματικής συνέχειας των Ελλήνων και αυτό που τελικά κρύβεται είναι η κοινή εθνική συνείδηση, όταν βάζουμε το κέρδος και την εμπορικότητα ως προμετωπίδα.

Το νομοσχέδιο αυτό πραγματικά μοιάζει περισσότερο να ταιριάζει να συζητηθεί στην Επιτροπή Παραγωγής και Εμπορίου, όπως έχει κατατεθεί, και λιγότερο στη δική μας Επιτροπή.  Αυτό φαίνεται από πολλά άρθρα του νομοσχεδίου.

Ξεκινώντας από το πρώτο, ο σκοπός του νομοσχεδίου αποκαλύπτει χωρίς προσχήματα αυτή τη φιλοσοφία που περιέγραψα. Η προστασία, η συντήρηση, η αρχαιολογική έρευνα και η επιστημονική ανάδειξη των μνημείων μας δεν τίθενται ως πρωταρχικοί εθνικοί στόχοι. Αντίθετα, ο νομοθέτης ιεραρχεί ως θεμελιώδη σκοπό την εμπορική λειτουργία, την αξιοποίηση περιουσίας και την αύξηση των εσόδων. Η πολιτιστική κληρονομιά παύει να αντιμετωπίζεται ως κιβωτός συλλογικής μνήμης και μετατρέπεται με τη βούλα του νόμου σε οικονομικό μέσο που οφείλει να παράγει μετρήσιμο οικονομικό κέρδος. Έτσι, από το πρώτο κιόλας άρθρο, η Κυβέρνηση θέτει τις βάσεις για την πλήρη εμπορευματοποίηση των αρχαιολογικών χώρων και των μουσείων. 

Η καρδιά, όμως, αυτής της μεθοδευμένης μετάλλαξης χτυπάει και στο άρθρο 4, με τη διάταξη αυτή για τη σύσταση της ανώνυμης εταιρείας, η οποία θα λειτουργεί αμιγώς με τους κανόνες της ιδιωτικής οικονομίας για 50, με δικαίωμα επέκτασης για άλλα 50, χρόνια. Δημιουργείτε, δηλαδή, έναν μόνιμο εταιρικό μηχανισμό διαχείρισης της πολιτιστικής κληρονομιάς με χρονικό ορίζοντα ενός αιώνα. Ένα τέτοιο πλαίσιο δεσμεύει τις επόμενες γενιές, παγιώνει το εταιρικό μοντέλο διοίκησης και καθιστά εξαιρετικά δυσχερή κάθε μελλοντική επιστροφή σε ένα αμιγώς δημόσιο σύστημα. Η δε επιλογή του αγγλόφωνου τίτλου αποκαλύπτει και τη βαθύτερη αντίληψη της Κυβέρνησης. Τα μνημεία μας αντιμετωπίζονται ως ένα εμπορικό brand προς βιομηχανοποιημένη διαχείριση.

 Στο άρθρο 5, η αποστολή αυτής της εταιρείας επεκτείνεται επικίνδυνα. Δεν πρόκειται απλώς για έναν φορέα διεκπεραίωσης τεχνικών εργασιών. Η εταιρεία αποκτά ρόλο στη διαμόρφωση της εταιρικής ταυτότητας των μνημείων, στη διαχείριση των ψηφιακών εφαρμογών και της τεχνητής νοημοσύνης, ενώ, παράλληλα, καλείται να υποστηρίζει το ίδιο το Υπουργείο στο σχεδιασμό της πολιτιστικής πολιτικής, δηλαδή, ο  φορέας που υποτίθεται ότι εκτελεί αποφάσεις, αποκτά ρυθμιστική και σχεδιαστική επιρροή. Τα μνημεία μας, με τη μοναδική ιστορική τους φυσιογνωμία, υπάγονται σε μια λογική εμπορικής ομογενοποίησης. Παράλληλα, η ανάθεση του σχεδιασμού του ψηφιακού περιεχομένου και της τεχνητής νοημοσύνης σε μια ανώνυμη εταιρεία εγείρει σοβαρότατα ερωτήματα για το πώς θα παρουσιάζεται και θα ερμηνεύεται η ιστορία μας προς εκατομμύρια επισκεπτών. 

Όπως φαίνεται στο άρθρο 6, οι αρμοδιότητες της εταιρείας διογκώνονται, μετατρέποντάς την σε έναν ανεξέλεγκτο υπερφορέα. Αναλαμβάνει τη διεθνή εκπροσώπηση, τη διαχείριση κοινοτικών κονδυλίων, αλλά και κάθε άλλη αρμοδιότητα που θα της ανατίθεται στο μέλλον με απλές κανονιστικές ή υπουργικές πράξεις. Η τελευταία αυτή πρόβλεψη αποτελεί μια ανοιχτή κερκόπορτα για τη συνεχή, σταδιακή μεταφορά αρμοδιοτήτων από την Αρχαιολογική Υπηρεσία και τον ΟΔΑΠ προς την εταιρεία, χωρίς καν να απαιτείται νέα κοινοβουλευτική παρέμβαση. 

Στο άρθρο 7 αποκαλύπτεται ποιος θα είναι ο πραγματικός διαχειριστής του πολιτιστικού μας πλούτου. Η εταιρεία αποκτά την εξουσία να σχεδιάζει την αξιοποίηση της ακίνητης περιουσίας, να διαχειρίζεται τα πωλητήρια και τα αναψυκτήρια, να παράγει ψηφιακά και φυσικά μοντέλα ή πιστοποιημένα αντίγραφα αλλά και να εκπροσωπεί το Υπουργείο Πολιτισμού και τον ΟΔΑΠ ενώπιον των δικαστηρίων. Ιδιαίτερα προβληματική είναι η θεσμοθέτηση ετήσιου προγράμματος αξιοποίησης αρχαιολογικών χώρων για δράσεις τοπικής γαστρονομίας. Μετά τις ιδιωτικές επισκέψεις και τα prive δείπνα που είδαμε τα τελευταία χρόνια, η Κυβέρνηση δίνει πλέον μόνιμη θεσμική κάλυψη στην εμπορευματοποίηση των μνημείων. Επιπλέον, η ανάθεση της παραγωγής αντιγράφων ψηφιακών δεδομένων που αποτελούν πνευματική περιουσία του ελληνικού λαού σε μια Ανώνυμη Εταιρεία, ανοίγει τον δρόμο για εκτεταμένη εμπορική εκμετάλλευση από ιδιώτες και για απαξίωση των εργαστηρίων του δημοσίου.

Στο άρθρο 9 προβλέπει ένα επταμελές Διοικητικό Συμβούλιο, του οποίου ο Πρόεδρος και Διευθύνων Σύμβουλος διορίζονται απευθείας από τον Υπουργό Πολιτισμού ενώ τα υπόλοιπα μέλη επιλέγονται με υπουργικές υποδείξεις. Απουσιάζει πλήρως η θεσμοθετημένη εκπροσώπηση της επιστημονικής κοινότητας, της αρχαιολογικής υπηρεσίας, των πανεπιστημίων, των μουσείων και των εργαζομένων. Οι λεγόμενοι «ανεξάρτητοι» σύμβουλοι αφορούν αποκλειστικά τους εταιρικούς κανόνες διακυβέρνησης και όχι την επιστημονική ανεξαρτησία. 

Στο άρθρο 10, το οποίο αποκλείει ρητά από το Διοικητικό Συμβούλιο τα συνδικαλιστικά στελέχη και τους εργαζόμενους, ενώ δεν θέτει καμία προϋπόθεση επιστημονικής εξειδίκευσης στην αρχαιολογία, τη μουσικολογία ή τη συντήρηση. Αποκλείονται οι καθ’ ύλην αρμόδιοι, οι άνθρωποι του μόχθου και της επιστήμης για να αντικατασταθούν από τεχνοκράτες της αγοράς.

Παράλληλα με το άρθρο 11, το Διοικητικό Συμβούλιο καθίσταται ο κεντρικός σχεδιαστής της εμπορικής πολιτικής. Αποφασίζει για την τιμολογιακή πολιτική με μοναδικό κριτήριο την αύξηση των εσόδων ενώ του παρέχεται η δυνατότητα να αναθέτει, χωρίς περιορισμό, μελέτες, συμβουλευτικές υπηρεσίες και νομικές υποθέσεις σε ιδιωτικές εταιρείες. Ενισχύεται, έτσι, η εξάρτηση της πολιτιστικής διαχείρισης από εξωτερικούς εργολάβους ενώ η τεχνογνωσία εκδιώκεται από τις δημόσιες υπηρεσίες.

Στο άρθρο 12 βλέπουμε τη λειτουργία του Διοικητικού Συμβουλίου να συγκεντρώνεται στα χέρια του Διευθύνοντος Συμβούλου, ενώ επιτρέπεται η παρουσία εξωτερικών συμβούλων στις συνεδριάσεις αλλά όχι εκπροσώπων των επιστημονικών φορέων. 

Στο άρθρο 13, ο Διευθύνων Σύμβουλος αναγορεύεται σε απόλυτο μονάρχη του Οργανισμού. Εισηγείται την πολιτική, ελέγχει τις τοποθετήσεις προϊσταμένων, αποφασίζει για προσλήψεις και απολύσεις, υπογράφει συμβάσεις, κι είναι ο μοναδικός διατάκτης των πιστώσεων. Αυτό το συγκεντρωτικό μοντέλο ταιριάζει σε πολυεθνική ή σε πολυκατάστημα, όχι σε ένα δημόσιο οργανισμό προστασίας της πολιτιστικής κληρονομιάς. 

Στο άρθρο 16, μας λέτε ότι το δημόσιο κατέχει το 90% του μετοχικού κεφαλαίου των 3.000.000 ευρώ. Όμως, η κυριότητα των μετοχών είναι ένα προπέτασμα καπνού, όταν το σύνολο των αρμοδιοτήτων διαχείρισης και εμπορικής εκμετάλλευσης έχει μεταφερθεί στην Ανώνυμη Εταιρεία που λειτουργεί με ιδιωτικοοικονομικά κριτήρια. 

Το δε άρθρο 17 αποκαλύπτει μια πρωτοφανή οικονομική στρέβλωση. Ενώ η εταιρεία λειτουργεί ως ιδιωτική επιχείρηση, ο υφιστάμενος δημόσιος ΟΔΑΠ υποχρεούται να προκαταβάλει κάθε χρόνο το 100% της διαχειριστικής αμοιβής και το 80% των λειτουργικών δαπανών. Δηλαδή, το δημόσιο αναλαμβάνει όλο το οικονομικό ρίσκο, χρηματοδοτεί το νέο εταιρικό μηχανισμό ενώ η Ανώνυμη Εταιρεία καρπώνεται τα έσοδα από τα εισιτήρια, τα πωλητήρια και όποιες άλλες εμπορικές δραστηριότητες. 

Επιπλέον, στο άρθρο 18 ο οικονομικός έλεγχος εξαντλείται σε ορκωτούς ελεγκτές και χρηματοοικονομικούς δείκτες. Δεν υπάρχει καμία πρόβλεψη για την αξιολόγηση της προσφοράς στο κοινωνικό σύνολο, την προστασία των μνημείων ή την επιστημονική τεκμηρίωση. Η επιτυχία μετριέται αποκλειστικά σε λογιστικά ισοζύγια. 

Εξίσου αποκαλυπτική είναι και η διοικητική και εργασιακή διάρθρωση του νομοσχεδίου. Στο άρθρο 19 βλέπουμε ότι η κεντρική οργανική μονάδα της εταιρείας ονομάζεται «Γενική Διεύθυνση Hellenic Heritage». Με αντικείμενο την εμπορική αξιοποίηση, το branding και την προβολή του πολιτισμού ως αναπτυξιακού όρου, απουσιάζει παντελώς μια Γενική Διεύθυνση Αρχαιολογικής Προστασίας και Συντήρησης. Επιπλέον, η Διεύθυνση Νομικής Υποστήριξης της εταιρείας εξουσιοδοτείται να συντάσσει σχέδια νομοθετικών ρυθμίσεων προς το Υπουργείο, δηλαδή, η ιδιωτικού δικαίου εταιρεία θα νομοθετεί για τον εαυτό της. 

Στο άρθρο 20 συστήνονται 90 θέσεις προσωπικού ιδιωτικού δικαίου αλλά η προτεραιότητα δίνεται στη συγκρότηση γραφείου επικοινωνίας με μετακλητούς δημοσιογράφους και ειδικούς συνεργάτες οι οποίοι αποχωρούν μαζί με τη διοίκηση. Δημιουργείται ένας κομματικός μηχανισμός προβολής, την ώρα που τα μουσεία και οι αρχαιολογικοί χώροι κραυγάζουν για ελλείψεις σε μόνιμους αρχαιολόγους, συντηρητές και φύλακες. 


Στο άρθρο 21 θεσμοθετείται ένα πολυκαθεστωτικό εργασιακό περιβάλλον με συμβάσεις ορισμένου χρόνου, μπλοκάκια και γενικευμένο outsourcing για την ψηφιακή διαχείριση, την επικοινωνία και την εμπορική πολιτική. Η τεχνογνωσία εκδιώκεται από το δημόσιο και εκχωρείται σε ιδιώτες αναδόχους. 

Με το άρθρο 22 παρέχεται η δυνατότητα τοποθέτησης διευθυντικών στελεχών απευθείας από τον ιδιωτικό τομέα με τριετείς συμβάσεις καταργώντας τη θεσμική συνέχεια αλλά και την υπηρεσιακή εξέλιξη των στελεχών της δημόσιας διοίκησης.

 Στο άρθρο 23 η μισθολογική πολιτική αποκαλύπτει τις προτεραιότητες της Κυβέρνησης. Θεσπίζονται ειδικά επιδόματα μόνο για τους διαχειριστές εσόδων και τους ταμίες με βάση την επισκεψιμότητα. Καμία μέριμνα, κανένα επίδομα για τους επιστήμονες που εργάζονται στα εργαστήρια συντήρησης ή στις ανασκαφές. Η παραγωγικότητα μετριέται με το κόψιμο των εισιτηρίων. 

Στο άρθρο 24 η Κυβέρνηση εκχωρεί τη ρύθμιση των προσόντων, των προσλήψεων, των πειθαρχικών και των δημόσιων συμβάσεων στον εσωτερικό κανονισμό, που συντάσσεται από τον Διευθύνοντα Σύμβουλο και εγκρίνεται από τον Υπουργό, χωρίς καμία διαβούλευση με τους εργαζόμενους ή τους επιστημονικούς φορείς.

 Στο άρθρο 25, μέσω εξουσιοδοτήσεων, διατάξεων, παραπέμπονται σε υπουργικές αποφάσεις, κρίσιμα ζητήματα όπως τα τέλη για γαστρονομικές εκδηλώσεις στους αρχαιολογικούς χώρους και η εμπορική εκμετάλλευση της χλωρίδας των μνημείων μέσω της αγροτοδιατροφικής αλυσίδας. Ακόμη και τα φυτά και οι καρποί των αρχαιολογικών χώρων εντάσσονται και αυτά σε εμπορικό μπράντι. 

Τέλος, στο άρθρο 26 προβλέπεται η καθολική λειτουργική συνέχεια, όπου η ανώνυμη εταιρεία υπεισέρχεται αυτοδικαίως ως ειδικός διάδοχος του ΟΔΑΠ σε όλες τις συμβάσεις, τα ψηφιακά έργα και τις δικαστικές υποθέσεις ολοκληρώνοντας την υφαρπαγή του αντικειμένου από τον δημόσιο φορέα. 

Η αυθαιρεσία δεν σταματά στο άρθρο 26. Αν μελετήσει κανείς τη συνέχεια του νομοσχεδίου αποκαλύπτεται η πλήρης εικόνα ενός νομοθετικού μεγαθήριου, που επιχειρεί να καταστρατηγήσει κάθε έννοια δημόσιου συμφέροντος, συνταγματικότητας και διαφάνειας. 

Θα σταματήσω εδώ και θα συνεχίσω τη Δευτέρα στην επόμενη συνεδρίαση. Ζητώ συγνώμη και ευχαριστώ πολύ για την ανοχή.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μηταράκης Παναγιώτης (Νότης), Μονογυιού Αικατερίνη, Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ακρίτα Έλενα, Αμανατίδης Ιωάννης, Γιαννούλης Χρήστος, Ξανθόπουλος Θεόφιλος, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ρούσσου Έλλη, Ηλιόπουλος (Νάσος) Αθανάσιος, Κοντοτόλη Μαρίνα και Τζούφη Μερόπη.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε. 

Τον λόγο έχει η κυρία Ρούσσου.

ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ κύριε Πρόεδρε. Αναφέραμε για το νομοσχέδιο τι σημασία έχει και για την πολιτιστική μας κληρονομιά. Δεν αμφισβητούμε την ανάγκη καλύτερων υπηρεσιών ψηφιακών εφαρμογών, σύγχρονων πωλητηρίων, αλλά αυτό που είπαμε εξαρχής είναι ότι η πολιτιστική κληρονομιά δεν μπορεί να μπει μέσα σε μια εταιρική διακυβέρνηση με όρους επιχειρηματικής λειτουργίας. Είναι συνταγματική υποχρέωση του κράτους και αυτό πρέπει να το διαφυλάξουμε. 

Στο άρθρο 3 υπάρχουν εκτεταμένοι ορισμοί με ένα εξαιρετικά ευρύ πεδίο εμπορικής δραστηριότητας, προϊόντα, υπηρεσίες, ψηφιακά έργα, ενιαία εμπορική ταυτότητα και προϊόντα αγροδιατροφικής αλυσίδας, τα οποία θα μπορούν να πωλούνται και εκτός των αρχαιολογικών χώρων. Εμάς μας ενδιαφέρει πάρα πολύ τα αντίγραφα, τα πωλητήρια από τα μουσεία, τα οποία είναι ιστορία γνωστή. Ποιος θα τα επιλέγει αυτά και με τι κριτήρια;

 Το άρθρο 4 είναι η ίδρυση αυτής της εταιρείας. Δεν εξηγείτε πειστικά γιατί αυτές οι συγκεκριμένες λειτουργίες δεν μπορούν να ασκηθούν από τον ΟΔΑΠ, αφού ο ΟΔΑΠ αποτελεί δημόσιο οργανισμό με μια καθορισμένη ιστορικά αποστολή στη διαχείριση των εσόδων των μνημείων. Αν ο ΟΔΑΠ έχει ελλείψεις, η λύση που θα μπορούσε να βρεθεί ήταν να ενισχυθεί με προσωπικό, εξοπλισμό, να έχουμε διαφάνεια, επιστημονική υποστήριξη. Τώρα θα υποστηριχθεί δίπλα του μια νέα ανώνυμη εταιρεία στην οποία σταδιακά μεταφέρονται και όλες οι ουσιαστικές λειτουργίες του ΟΔΑΠ.


Στα άρθρα 5 και 6, δίνετε μια τεράστια ευρεία αποστολή και πολλές αρμοδιότητες στην Ανώνυμη Εταιρεία (Α.Ε.) που θα δημιουργηθεί, οι οποίες είναι σχετικές με την αξιοποίηση αρχαιολογικών χώρων, μνημείων, ακινήτων, λειτουργεία πωλητήριων, αναψυκτήριων, παραγωγή και εμπορία αντιγράφων, ψηφιακές εφαρμογές, εμπορική ταυτότητα, εκδηλώσεις, υπηρεσίες προς τους επισκέπτες. Στην ουσία, πώς υπάρχουν δύο και ο Οργανισμός Διαχείρισης και Ανάπτυξης Πολιτιστικών Πόρων και η εταιρεία; Υπάρχει επικάλυψη με τον Οργανισμό Διαχείρισης και Ανάπτυξης Πολιτιστικών Πόρων, με βάση αυτές τις αρμοδιότητες που βλέπουμε. Δεν βλέπουμε, δηλαδή, έναν απλό εκτελεστικό βραχίονα, αλλά μία εταιρεία στην οποία μεταφέρονται οι βασικές αρμοδιότητές του Οργανισμού Διαχείρισης και Ανάπτυξης Πολιτιστικών Πόρων.

Το άρθρο 7, αφορά τον επιχειρησιακό σχεδιασμό και τα προγράμματα αξιοποίησης ακίνητης περιουσίας των αρχαιολογικών χώρων και ιστορικών τόπων και μνημείων. Η προστασία και η χρήση ενός μνημείου δεν μπορεί να μπουν μέσα σε μια εταιρική διακυβέρνηση μιας Ανώνυμης Εταιρείας. Ο επιχειρησιακός σχεδιασμός πρέπει να υποτάσσεται στον αρχαιολογικό νόμο, στην επιστημονική κρίση των υπηρεσιών και στις αποφάσεις των αρμόδιων συμβουλίων. Θα τηρηθεί αυτό; Πώς μπορεί να γίνει, με τι εγγυήσεις θα γίνει; 

Επίσης, η εξουσία αυτής της εταιρείας να ενεργεί ως εντολοδόχος και αντιπρόσωπος του Οργανισμού Διαχείρισης και Ανάπτυξης Πολιτιστικών Πόρων και του Υπουργείου Πολιτισμού για τη διοίκηση αυτή και αξιοποίηση των μνημείων. Πώς γίνεται αυτό, με τι εγγυήσεις; Της παρέχει τη δυνατότητα να πραγματοποιεί νομικές και υλικές πράξεις στο όνομα και για λογαριασμό τους. Αυτό είναι ένα πολύ σημαντικό θέμα. Δεν είδαμε πώς μπορεί να πάρει αυτές τις εξασφαλίσεις η εταιρεία ότι θα λειτουργεί, πράγματι, με βάση την αντιμετώπιση της πολιτιστικής κληρονομιάς ως δημόσιο και σπουδαίο για τη ζωή μας αγαθό. Η διοίκηση της εταιρείας, ο Πρόεδρος, ο Διευθύνων Σύμβουλος και δύο μέλη, βλέπουμε ότι αυτή είναι μια κυβερνητικά ελεγχόμενη διοίκηση, όπως ορίζονται, δηλαδή. 

Δεν υπάρχει, επίσης, κατοχυρωμένη συμμετοχή, να υπάρχουν κάποιοι της Αρχαιολογικής Υπηρεσίας, επιστημονικών συλλόγων, πανεπιστημιακών με ειδίκευση στην πολιτιστική κληρονομιά. Μπορεί να οριστούν άνθρωποι από αυτούς, αλλά δεν το ρυθμίζει το νομοσχέδιο. Δεν υπάρχει υποχρεωτική προϋπόθεση η ειδική επιστημονική γνώση της αρχαιολογίας, της συντήρησης ή της προστασίας των μνημείων για την πλειονότητα του Διοικητικού Συμβουλίου. Η εταιρεία θα διαχειρίζεται μνημεία παγκόσμιας σημασίας και απαιτείται η επιστημονική εκπροσώπηση και η εξειδικευμένη επιστημονική εκπροσώπηση να αποτελεί οργανικό στοιχείο της διοίκησής της. 

Στα άρθρα 10 ως 15, για κωλύματα και στις αρμοδιότητες και τη λειτουργία του Διοικητικού Συμβουλίου και στις αμοιβές. Προφανώς, είναι αναγκαία να μπουν κωλύματα. Ποιος λογοδοτεί πολιτικά και διοικητικά για τις επιλογές της εταιρείας; Η λογοδοσία μεταφέρεται από τα όργανα της Δημόσιας Διοίκησης στο Διοικητικό Συμβούλιο, στον Διευθύνοντα Σύμβουλο και στους μηχανισμούς εσωτερικού ελέγχου. Δεν είναι το ίδιο πράγμα ο έλεγχος της νομιμότητας και η ουσιαστική δημόσια λογοδοσία για τη διαχείριση ενός μνημείου. 

Στο άρθρο 16, λέμε ότι το Ελληνικό Δημόσιο δεν μπορεί να κατέχει λιγότερο από 90%. Το Δημόσιο, γιατί να μην πάρει όλες τις μετοχές, αντί για 90% να πάρει το 100%. Γιατί δεν προβλέπεται 100%; Τι εξυπηρετεί η δυνατότητα εισόδου άλλου μετόχου; 

Άρθρο 17, «Πόροι και Έσοδα». Η εταιρεία θα χρηματοδοτείται, εν τέλει, από τον Οργανισμό Διαχείρισης και Ανάπτυξης Πολιτιστικών Πόρων, τον κρατικό προϋπολογισμό, Πρόγραμμα Δημοσίων Επενδύσεων, από ευρωπαϊκά προγράμματα, από δημόσιους και ιδιωτικούς φορείς. Δηλαδή, δημιουργείται μια εταιρεία που παρουσιάζεται, έτσι, ευέλικτη και επιχειρηματική, αλλά, εν τέλει, η βασική της χρηματοδότηση είναι οι δημόσιοι πόροι. Ποιος θα φέρνει πόρους στον Οργανισμό Διαχείρισης και Ανάπτυξης Πολιτιστικών Πόρων ή πώς θα αντλεί πόρους από τον Οργανισμό Διαχείρισης και Ανάπτυξης Πολιτιστικών Πόρων; Πάλι, αυτό δεν το βλέπουμε στο νομοσχέδιο. 

Τα έσοδα των αρχαιολογικών χώρων, το είχαμε πει και στην πρώτη συνεδρίαση, πρέπει να επιστραφούν στα μνημεία, στις απαλλοτριώσεις, στη συντήρηση, στην έρευνα και στην Αρχαιολογική Υπηρεσία. Δεν μπορούν να χρηματοδοτούν ένα παράλληλο εταιρικό μηχανισμό που πιθανόν να έχει μεγάλο διοικητικό και λειτουργικό κόστος και, εν τέλει, δεν θα μπορούμε να το ελέγχουμε. 

Το άρθρο 18 είναι η οικονομική διαχείριση και ο οικονομικός έλεγχος. Το να επικαλούμαστε την εταιρική διακυβέρνηση δεν αρκεί. Χρειάζεται ρητή υποχρέωση πλήρους δημοσιοποίησης αυτής της εταιρείας όλων των συμβάσεων, των αναθέσεων, των αμοιβών της διοίκησης, των οικονομικών αποτελεσμάτων ανά δραστηριότητα, της προέλευσης και της τελικής διάθεσης κάθε δημόσιου πόρου για να ξέρουμε τι γίνεται. Όταν μία εταιρεία διαχειρίζεται δημόσια περιουσία και έσοδα μνημείων, η διαφάνεια δεν μπορεί να περιορίζεται στις ελάχιστες εταιρικές υποχρεώσεις. 

Τα άρθρα 19 – 24, «Οργάνωση και προσωπικό», ρυθμίζουν τη διοικητική διάρθρωση, τις θέσεις εργασίας, τη στελέχωση και βλέπουμε ένα παράλληλο διοικητικό σύστημα με δική του ιεραρχία, δικές του αποδοχές και δικούς του κανονισμούς και βέβαια πώς θα γινόταν αλλιώς, αφού δημιουργείται μια εταιρεία ανώνυμη; 

Εδώ πέρα, όμως, έχουμε ένα θέμα με τις Δημόσιες Υπηρεσίες, το πώς στελεχώνονται οι Υπηρεσίες. Δημιουργείται ένας νέος φορέας που θα ανταγωνίζεται το Δημόσιο για εξειδικευμένο προσωπικό; Τι θα γίνει; Η επιλογή αυτή δεν θεραπεύει αυτή τη διοικητική αδυναμία. Εμείς θα προτιμούσαμε να στελεχωθούν οι Δημόσιες Υπηρεσίες και ο ΟΔΑΠ από το να στελεχωθεί μια ανώνυμη εταιρεία που δεν ξέρουμε τι κόστος θα έχει και μόνο για τη λειτουργία της. 

Στα άρθρα 25 - 28 υπάρχουν εξουσιοδοτικές, μεταβατικές και καταργούμενες διατάξεις. Μεγάλος αριθμός, βεβαίως, κρίσιμων ζητημάτων υπάρχει σε όλα τα νομοσχέδια και μας είπαν ότι δεν μπορούν να προβλεφθούν, αλλά δεν μπορεί κρίσιμα ζητήματα να παραπέμπονται σε μελλοντικές υπουργικές αποφάσεις, σε κανονισμούς και αποφάσεις των εταιρικών οργάνων. Θα πρέπει να ξέρουμε τους όρους λειτουργίας, τις λεπτομέρειες των αναθέσεων, τα κριτήρια αξιοποίησης κα τις οικονομικές διαδικασίες.

 Η αναδιοργάνωση του ΟΔΑΠ τώρα, στα άρθρα 29 – 51, τον προσαρμόζουν στη λειτουργία της νέας εταιρείας και μεταφέρουν προς αυτήν αρμοδιότητες, πόρους και λειτουργίες που σας είπα προηγουμένως. Αυτό είναι ένα ζήτημα το οποίο πρέπει  να το δούμε, πώς ενισχύεται, δηλαδή, ο ΟΔΑΠ και πώς θα φεύγουν οι πόροι και μάλιστα πόροι που προορίζονταν για έρευνα και προστασία της πολιτιστικής κληρονομιάς, πώς θα κατευθυνθούν και με τι εγγυήσεις στην ανώνυμη εταιρεία;

 Το άρθρο 32 έχει θέμα τη συμμετοχή της εταιρείας στην παραγωγή και πώληση αντιγράφων - τα αντίγραφα είναι πολύ σημαντικά και το γνωρίζουμε - και τι εγγυήσεις υπάρχουν, στο τι αντίγραφα θα βγαίνουν, τι ποιότητας, πού θα απευθύνονται, πόσο θα πωλούνται. Είναι η ιστορία μας, είναι η μνήμη μας, είναι η γνώση μας τα αντίγραφα.

 Το άρθρο 33 πάλι έχει θέμα την αξιοποίηση ακίνητης περιουσίας, χρειάζεται περισσότερες εγγυήσεις. Τα  άρθρα 35 - 37 μεταβάλλουν αρμοδιότητες των Οργάνων και Υπηρεσιών του ΟΔΑΠ. Τα άρθρα 38 - 40 αναμορφώνουν τους πόρους και τις δαπάνες του ΟΔΑΠ, ώστε να χρηματοδοτείται η νέα εταιρεία. Τα άρθρα 42 - 45 περιορίζουν ή μεταφέρουν αρμοδιότητες των υπηρεσιακών μονάδων.

 Στο άρθρο 40, θέλω να πω ότι ο ΟΔΑΠ δεν λειτουργεί, πλέον, μόνο για τις ανάγκες των μνημείων, όπως σας είπα και προηγουμένως, αλλά καλείται να χρηματοδοτεί και την ανώνυμη εταιρεία που αφαιρεί από αυτόν αρμοδιότητες. Νομίζω ότι δημιουργεί ένα μεγάλο θεσμικό πρόβλημα το οποίο πρέπει να το αντιμετωπίσουμε. Για τον ΕΚΚΟΜΕΔ τα είπαμε και στην πρώτη συνεδρίαση. 

Τα άρθρα 74 και 75 θέτουν το σκοπό και το αντικείμενο της πολιτικής για τον οπτικοακουστικό δημιουργικό τομέα, αλλά η ενίσχυση του κινηματογράφου και του ντοκιμαντέρ είναι θεμιτή, την ζητούν οι δημιουργοί, αλλά δεν μπορεί να αναφέρεται γενικά ως στόχος η ανάπτυξη του τομέα. Χρειάζονται σταθεροί πόροι, έγκυρες πληρωμές, ανεξάρτητη αξιολόγηση, γιατί βλέπουμε ότι εξαρτάται από την αξιολόγηση.

 Στα άρθρα 76 – 78, το Cash Rebate είναι σημαντικός θεσμός και ξέρουμε γιατί έγινε, αλλά βλέπουμε τώρα όμως ότι υπάρχουν μέσα, εκτός από τις ταινίες, τα δημιουργικά ντοκιμαντέρ, τα animation και ριάλιτι, ψυχαγωγικά και διαγωνιστικά προγράμματα και άλλες εμπορικές μορφές περιεχομένου.

Έδωσε μια εξήγηση ο Πρόεδρος του ΕΚΚΟΜΕΔ, ότι αυτά είναι και στις προτιμήσεις του κοινού, δεν κάνουμε αξιολόγηση, πλην όμως να ξέρετε ότι η πραγματικότητα είναι ότι ζούμε σε κανάλια, τα οποία δεν δίνουν ούτε το 1,5% και τα οποία επιχορηγούνται από αυτό το cash rebate. Αυτό πρέπει να το δούμε, γιατί οφείλουμε να το δούμε απέναντι στους δημιουργούς της χώρας. 

Είναι παραμελημένο το ντοκιμαντέρ, σας το είπα και την πρώτη φορά. Πρέπει το ντοκιμαντέρ να ενισχυθεί, είναι η ιστορία μας, είναι η γνώση μας, είναι η πληροφορία μας και είναι οι δημιουργοί που παλεύουν με ελάχιστους πόρους. 

Στο άρθρο 79, στη διαδικασία ένταξης ελέγχου πιστοποίησης και καταβολής των ενισχύσεων, υπάρχει μια διοικητική πολυπλοκότητα. 

Κύριε Πρόεδρε, για να τηρήσω το χρόνο, τα υπόλοιπα θα τα πω στην επόμενη συνεδρίαση. Ευχαριστώ πολύ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει η κυρία Γρηγοράκου.

ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας): Ευχαριστώ, κύριε Πρόεδρε. Θα είμαι αρκετά σύντομη. Θα ξεκινήσω λίγο ανάποδα. Μέρος Πέμπτο, άρθρα 115 και 120, σχετικά με το καθεστώς της συλλογικής διαχείρισης δικαιωμάτων πνευματικής ιδιοκτησίας. Προφανώς είναι προς τη θετική κατεύθυνση, το ανέφεραν και οι φορείς. Ένα θέμα μόνο, το οποίο θα ήθελα να θέσω, το έχω θέσει και σε κοινοβουλευτικό επίπεδο, στον Κοινοβουλευτικό Έλεγχο, είναι το ζήτημα λειτουργίας της αγοράς συλλογικής διαχείρισης δικαιωμάτων πνευματικής ιδιοκτησίας. 

Είναι κοινό μυστικό, νομίζω όλοι το γνωρίζουμε και ειδικά στις περιφέρειές μας, ότι υπάρχει έντονος κατακερματισμός των οργανισμών συλλογικής διαχείρισης και ξαφνικά οι χρήστες μουσικών έργων είτε αυτά είναι ξενοδοχεία, εστιατόρια, μαγαζιά ή ακόμα και μικρά καφενεία στην επαρχία, καλούνται να καταβάλλουν μια εύλογη αμοιβή ταυτοχρόνως σε πολλαπλούς και πολλές φορές μπορεί να είναι ακόμα και 11 οργανισμοί συλλογικής διαχείρισης. 

Αντιλαμβάνεστε, λοιπόν, ότι αυτό αποτελεί μια ιδιαίτερη οικονομική επιβάρυνση, ιδίως για τις μικρομεσαίες επιχειρήσεις και πολλές φορές οδηγεί και σε σύγχυση ως προς την ακριβή έκταση των υποχρεώσεών τους. Ακόμα μεγαλύτερο πρόβλημα είναι όταν μπερδεύονται λίγο παραπάνω τα πράγματα με την εμφάνιση στην αγορά τρίτων, οι οποίοι ισχυρίζονται ότι είναι οργανισμοί συλλογικής διαχείρισης. Δεν είναι όμως αδειοδοτημένοι, με αποτελέσματα να υπάρχει μια παραπλανητική πρακτική εις βάρος των επιχειρήσεων, που εύλογα πιστεύουν ότι καλύπτονται, ενώ στην πραγματικότητα παραμένουν εκτεθειμένες οι επιχειρήσεις αυτές και πλήττονται τελικά και οι ίδιοι οι δικαιούχοι, μέσω των εσόδων και της υπονόμευσης της εμπιστοσύνης στο θεσμό της συλλογικής διαχείρισης. 

Θα αναφερθώ και στο άρθρο 107, που προφανώς είναι προς τη θετική κατεύθυνση, σχετικά με τα σχέδια διαχείρισης αρχαιολογικών χώρων. Πράγματι, είναι κάτι το οποίο η χώρα μας το χρειάζεται, διότι είναι σχέδια που συνδέουν την προστασία, την επισκεψιμότητα, την φέρουσα ικανότητα και την ανάδειξη του κάθε χώρου. Επίσης, όμως, είναι σημαντικό να λαμβάνουμε υπόψη τη διαβούλευση, διότι δεν πρέπει η διαβούλευση με τους ΟΤΑ, τις περιφέρειες και τους αρμόδιους φορείς να είναι προσχηματική και θα πρέπει, σε περίπτωση που απορρίπτονται, να αξιολογούνται και να απορρίπτονται αιτιολογημένα. 

Στην ίδια κατεύθυνση είναι και το άρθρο 108 για τα αρχαιολογικά πάρκα, που σαφώς μπορεί να γίνει εργαλείο προστασίας. 

Πάμε λίγο στο μεγάλο ζήτημα, στον Οργανισμό Ανάπτυξης, στον ΟΔΑΠ, στο νομοσχέδιο αναφέρεται με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς Α.Ε.». 

Σαφώς ήταν κάτι, το οποίο, όπως είπε χθες η κυρία Υπουργός είχε ψηφιστεί, όχι βέβαια από το ΠΑΣΟΚ, το 2020. Σήμερα έχουμε 2026, άρα έχουμε έξι χρόνια που δεν έχει εφαρμοστεί το συγκεκριμένο άρθρο του νόμου του 2020. Από κει πέρα, οι συνθήκες, ενδεχομένως, να είχαν αλλάξει από το 2020.

Το λέω με την εξής έννοια, ότι πράγματι, και εμείς οι ίδιοι αναφέραμε, τα νούμερα, τα οποία φέρνει ο ΟΔΑΠ, τα έσοδα τα οποία έχει, δείχνουν ότι η κατάσταση πηγαίνει καλά. Επομένως, εξακολουθούμε να μην πιστεύουμε, από τη στιγμή που τα έσοδα είναι καλά και από τη στιγμή που λειτουργεί καλά ο ΟΔΑΠ και έχει τα αναμενόμενα αποτελέσματα, για ποιο λόγο προχωρούμε στη σύσταση της Α.Ε. 
Στα άρθρα 5, 6 και 7, έχουμε το βασικό σχήμα της Α.Ε., δεν θα αναφερθώ περισσότερο σε αυτά. Μιλήσαμε για τα πωλητήρια, για τα αναψυκτήρια, για το Heritage pass, για τη Hellenic Heritage Pass, για το ηλεκτρονικό εισιτήριο. Επιβεβαιώνουμε, αυτό το οποίο είδαμε και χθες, ότι η κυριότητα των ακινήτων περνά στην Α.Ε., δεν λέμε, ότι ανήκουν στην Α.Ε., περνά.

 Επίσης, τα έσοδα τα εισπράττει ο ΟΔΑΠ. Το θέμα είναι, μετά, με τη διαχειριστική αμοιβή της Α.Ε. και το μηχανισμό, όπου τελικά, αυτά τα έσοδά ποιος τα οργανώνει και ποιος συντάσσει τα σχέδια αξιοποίησης και ποιος εισηγείται, ποιος διαχειρίζεται τις συμβάσεις, τις μισθώσεις εργασίας και την εμπορική πολιτική και την τιμολογιακή στρατηγική; Φαίνεται, ότι όλα αυτά, θα τα κάνει η Α.Ε. Άρα, ο ΟΔΑΠ, κρατάει τυπικά μόνο το ταμείο που μετά δίνει τα χρήματα και στην Α.Ε. για τα διαχειριστικά της έξοδα.

 Για το Διοικητικό Συμβούλιο μίλησαν και οι συνάδελφοι. Επίσης, όπως και για τη Διεύθυνση της Νομικής Υποστήριξης, που πράγματι είναι αποκαλυπτικό ότι θα έρχονται, θα συντάσσονται σχέδια νομοθετικών ρυθμίσεων και κανονιστικών πράξεων, τα οποία θα υποβάλλονται στο Υπουργείο Πολιτισμού, μετά από έγκριση του Διοικητικού Συμβουλίου της Εταιρείας. Άρα, λοιπόν, δεν μιλάμε για την εφαρμογή πολιτικής, μιλάμε στην ουσία και συμμετοχή στη διαμόρφωση της πολιτικής. Για το θέμα κόστους, αναφέρθηκα πριν για το θέμα της Α.Ε.

Τώρα, να μιλήσω λίγο συνοπτικά. Βασικά να σταθώ μόνο, σε ένα άρθρο, στο άρθρο 65, σχετικά με τον Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς. Το ανέφεραν και οι φορείς, πριν, στην προηγούμενη συνεδρίαση. Σχετικά με τα προσόντα του Γενικού Διευθυντή, που δεν είναι απαραίτητο το ότι θα είναι αρχαιολόγος ή νομικός ή οικονομολόγος. 

Επίσης, δεν είναι και απαραίτητο να έχει κάποια συνάφεια ακόμα και στο μεταπτυχιακό ή διδακτορικό του, με την Ενάλια Πολιτιστική Κληρονομιά. Επομένως, είναι λίγο παράδοξο, το ότι σε έναν φορέα που θα διαχειρίζεται ναυάγια, ενάλιους αρχαιολογικούς χώρους, υποθαλάσσιες επισκέψεις, ζητήματα συντήρησης και ανάδειξης, δεν είναι προϋπόθεση η ειδική επιστημονική γνώση του θέματος.

Κλείνοντας, θα ήθελα να πω και δυο λόγια για το Cash Rebate. Πράγματι, στο παρόν νομοσχέδιο υπάρχουν ορισμένες θετικές ρυθμίσεις, τις αναφέραμε και στη χθεσινή Επιτροπή, την πρώτη επιτροπή. Ο πενταετής προγραμματισμός του cash rebate, δίνει μια προβλεψιμότητα την οποία ο κλάδος την χρειάζεται και τη ζητάει. Ωστόσο, όπως αναφέρθηκαν και πριν και οι φορείς, στα άρθρα 77 και 78, έχουμε ένα θέμα ως προς το επενδυτικό εργαλείο, διότι βλέπουμε ότι εισάγεται και το κομμάτι των τηλεπαιχνιδιών ή των ριάλιτι.

 Άρα, λοιπόν, έχουμε ένα θέμα, ότι βλέπουμε ένα πρόγραμμα γενικής τηλεοπτικής ψυχαγωγίας, στην ουσία «ντύνεται με έναν πολιτιστικό μανδύα». Δηλαδή, μια εκπομπή μαγειρικής μπορεί να παρουσιαστεί από ένα τηλεοπτικό κανάλι, ως προώθηση της ελληνικής γαστρονομίας. Ενώ, ένα, για παράδειγμα, talent show, μουσικό talent show, μπορεί να θεωρηθεί, να παρουσιαστεί μάλλον, από τον τηλεοπτικό σταθμό, ως ανάδειξη της μουσικής δημιουργίας. Ένα, λοιπόν, επιμέρους πολιτιστικό στοιχείο πρέπει να ξέρουμε, ότι δεν μετατρέπεται αυτομάτως και σε εμπορική τηλεοπτική παραγωγή, σε πολιτιστικό επενδυτικό έργο.

 Επίσης, κλείνοντας να αναφέρω και κάτι ακόμα, πάλι, γι’ αυτό το 1,5%. Δεν είναι θεσμικά συνεπές, ένας τηλεοπτικός σταθμός να αναλαμβάνει νέα κρατική ενίσχυση, άμεσα ή έμμεσα, όταν δεν έχει εκπληρώσει αυτή του την υποχρέωση βάσει νόμου, όπου το κράτος έχει δείξει ιδιαίτερη ανοχή. Η συμμόρφωση με το 1,5% θα πρέπει στην ουσία να είναι προϋπόθεση επιλεξιμότητας και είναι κάτι, το οποίο θα πρέπει να το δει πολύ σοβαρά το Υπουργείο Πολιτισμού, σε ότι αφορά φυσικά, την υποχρέωση που έχει απέναντι στην Ελληνική Κινηματογραφική Παραγωγή.

Για όλα τα υπόλοιπα θα μιλήσουμε και τη Δευτέρα, στη δεύτερη ανάγνωση. Ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κυρία Γρηγοράκου. 

 Κυρία Αναγνωστοπούλου, παρακαλώ. Εχετε τον λόγο.

 ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ πολύ. Θα προσπαθήσω να είμαι όσο το δυνατόν, πιο σύντομη. Παρακολουθώ την Επιτροπή, παρεμβαίνω. Άκουσα και τους φορείς, ενώ ξέρω πάρα πολύ καλά, ότι δεν είμαι πια μέλος της Επιτροπής, για άλλες ατυχείς, ατυχέστατες συγκυρίες που δεν έχουν σημασία τώρα. Παρακολουθώ, γιατί η Παιδεία και ο Πολιτισμός με ενδιαφέρουν πάρα πολύ άμεσα, όσο τουλάχιστον παραμένω Βουλεύτρια σε αυτή τη ζωή μου. Μου έκανε εντύπωση, το τόνισα και όταν άκουσα την κυρία Μαραγκάκη του ΟΔΑΠ, όταν είπε τον τρόπο που συστήνονται τα μνημεία μας και προβάλλονται στο εξωτερικό και σε αυτή την παρατήρηση επανήλθε για να μου πει να φτιάξουμε αφήγημα για τα μνημεία μας και γιατί αρνούμαστε να φτιάξουμε αφήγημα κλπ..

 Αυτή είναι η μεγάλη μας διαφορά, η κολοσσιαία διαφορά. Κάθισα και είδα προσεκτικά τους νόμους αυτού του κράτους, ούτε της Αριστεράς, ούτε καμιάς κυβέρνησης, παρά πολύ προοδευτικής, αυτού του κράτους, από το 1912 μέχρι σήμερα.

 Ποιο ήταν το κύριο και τι άρχισε να γίνεται από τη δεκαετία του 2000 και όσο προχωράγαμε για να φτάσουμε στο 2019 μέχρι σήμερα; Πάντα, μα πάντα, ο πολιτισμός είχε και οικονομική αξία, έτσι κι αλλιώς. Μόνο που τα μνημεία υπαγόρευαν που κατευθύνεται αυτή η οικονομική αξία, εννοώ οι άνθρωποι κλπ.. 

Τώρα, κι αυτό το βλέπουμε από το 2004 και μετά - σταμάτησε για ένα διάστημα και επανήλθαμε δριμύτεροι, η Κυβέρνηση της Νέας Δημοκρατίας, η κυρία Μενδώνη, από το 2019 και μετά - η οικονομία υπαγορεύει στα μνημεία πώς θα στέκονται. Αυτό, δηλαδή, το να φτιάξουμε αφήγημα ή τον τρόπο που συστήνονται τα μνημεία μας, αυτό είναι αμετροεπέστατη φράση. Δεν θα ήθελα να την ακούσω σε μία Επιτροπή που μιλάει για τον πολιτισμό. 

Η κυρία Μενδώνη, η κυρία Υπουργός, ξέρει καλύτερα από μένα, πολύ καλύτερα, ότι από το 1910 που φτιάχνεται, με τη μέριμνα αυτού του κράτους, η Αρχαιολογική Υπηρεσία και συγχρόνως, το Ειδικό Αρχαιολογικό Ταμείο, στα έσοδά του συγκαταλέγονται τα της πωλήσεως, των εκμαγείων, καθώς και ακριβή αντίγραφα έργων τέχνης που κατασκευάζονταν από την ίδια την Υπηρεσία κλπ.. Άρα, λοιπόν, αυτή η λογική, υπάρχει ήδη από το 1910. Το 1929 δημιουργείται το Ταμείο Απαλλοτριώσεων Αρχαιολογικών Χώρων. Το 1939 η Υπηρεσία Διαχείρισης Αρχαιολογικών Χώρων, όπου τίθενται όλα αυτά για τα οποία συζητάμε σήμερα. Τίθενται, όμως, στην υπηρεσία των μνημείων και με τον έλεγχο των αρχαιολόγων, των ανθρώπων, οι οποίοι ήταν αρμόδιοι για όλα αυτά, δηλαδή, εισιτήρια, εκμαγεία, εκδόσεις, κινηματογραφήσεις, φωτογραφήσεις. Τα πάντα έχουμε από τις αρχές του αιώνα, δεν είναι σημερινά αυτά τα πράγματα. 

Κατά τη διάρκεια της χούντας, βέβαια, οι πόροι του ΤΑΠ στην κυριολεξία λεηλατήθηκαν, γιατί λεηλατήθηκαν από τις διοικήσεις που τοποθέτησαν οι Συνταγματαρχαίοι, μιας και έχουμε σήμερα την επέτειο από την αποκατάσταση της Δημοκρατίας. 

Στη μεταπολίτευση έχουμε άνθηση του Οργανισμού. Δεν θα πω λεπτομέρειες, γιατί, δυστυχώς, δεν έχω χρόνο. Πότε αρχίζουν τα προβλήματα; Το 2004 με τη δημιουργία του ΟΠΕΠ. Μας λέει κάτι αυτό; Οργανισμός Προβολής Ελληνικού Πολιτισμού. Ανώνυμη εταιρεία στα χνάρια του οποίου ΟΠΕΠ, βαδίζει τώρα η ανώνυμη εταιρεία. 

Δεν θα πω πολλά γι’ αυτόν, ιδιωτικές εταιρείες, σκανδαλώδεις συμβάσεις με τη SIEMENS για την εγκατάσταση φορητών ξεναγών σε 15 αρχαιολογικούς χώρους, προσωπικό εκτός ΑΣΕΠ κλπ. - αν το διαβάσετε, κάτι θα σας θυμίζει - και έφτασε να έχει έλλειμμα 14 εκατομμύρια ευρώ. Δεν μάθαμε τι έγινε μ’ αυτό το έλλειμμα, ποιος το πλήρωσε, ποιος δεν το πλήρωσε. 

Ερχόμαστε, λοιπόν, στον ΟΔΑΠ το 2020 που, ήδη, έχουμε αλλαγή πορείας απ’ αυτό που ήταν το πνεύμα αυτού του κράτους, σας λέω, όχι Αριστεράς, το πνεύμα αυτού του κράτους και κυρίως, στη μεταπολίτευση. Ερχόμαστε με τον ΟΔΑΠ - δεν θα πω τώρα για όλα αυτά τα σκανδαλώδη στη Σπιναλόγκα, δεξιά και αριστερά, που ξεσηκώθηκε όλος ο κόσμος - και φτάνουμε τώρα να είμαστε στην ανώνυμη εταιρεία, για 5 συν 5 χρόνια, με στόχο την εμπορική αξιοποίηση. 

Εδώ, λοιπόν, είναι η τεράστια διαφορά μας. Η εμπορική αξιοποίηση με ένα Δ.Σ., το οποίο είναι διορισμένο, χωρίς κανέναν έλεγχο. Τα είπαν οι προλαλήσαντες και οι προλαλήσασες και δεν έχω ανάγκη να πω παραπάνω, για τα έσοδα των μνημείων - υπερεξουσίες αυτού του Δ.Σ. - τα οποία θα πηγαίνουν στην εταιρεία για τα λειτουργικά της έξοδα και για όλα αυτά, κοιτάξτε άρθρο 6, άρθρο 17 και χίλια δυο άλλα.

Θα τελειώσω, γιατί δεν θέλω να ξεπεράσω τον χρόνο, παρόλο που γι’ αυτό το νομοσχέδιο θα έπρεπε στοιχειωδώς οι Βουλευτές να έχουμε λίγο παραπάνω χρόνο. Σε πέντε λεπτά λέμε «Καλημέρα τι κάνετε» και εμφανιζόμαστε σαν να κάνουμε πολεμική, ενώ θέλουμε πραγματικά να συζητήσουμε. Θα τελειώσω, λοιπόν, λέγοντας ότι δεν υπάρχει καν μέριμνα και το είδα και στο φορέα των ενάλιων αρχαιοτήτων. Δεν υπάρχει για το γενικό διευθυντή, δεν θα είναι αρχαιολόγος στις ενάλιες αρχαιότητες, ποιος θα είναι, δεν θα έχει διδακτορικό; 

Μιλάμε για μία κυβέρνηση, η οποία διατείνεται συνέχεια ότι προωθεί την αριστεία και τα λοιπά. Φαντάζεστε στην Πομπηία, που έχει αντίστοιχο τέτοιο φορέα, φαντάζεστε το μουσείο της Ακρόπολης που είναι ΝΠΔΔ, ο διευθυντής εκεί να μην είναι ένας άνθρωπος ο οποίος θα έχει διδακτορικό, θα είναι αρχαιολόγος, θα ξέρει τι του γίνεται. 

Αυτά προς το παρόν, για τα υπόλοιπα θα μιλήσω τη Δευτέρα. Με βλέπετε, κάθομαι υπάκουα εδώ, χωρίς να είμαι στην Επιτροπή, γιατί με ενδιαφέρει, το τονίζω.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ την κυρία Αναγνωστοπούλου. Κύριε Υφυπουργέ έχετε το λόγο για 15 λεπτά. 

ΙΑΣΩΝ ΦΩΤΗΛΑΣ (Υφυπουργός Πολιτισμού): Σας ευχαριστώ κύριε Πρόεδρε. Κυρίες και κύριοι συνάδελφοι θα ξεκινήσω λέγοντας πως άκουσα μια κριτική που είναι και άδικη, αλλά και άτοπη και εξηγούμαι. Κανείς ποτέ δεν ισχυρίστηκε ότι φέραμε ένα νομοσχέδιο, το συγκεκριμένο νομοσχέδιο, το οποίο έρχεται να προβλέψει και να δώσει λύσεις σε όλα τα ζητήματα του οπτικοακουστικού τομέα, του τηλεοπτικού, του κινηματογραφικού, του καλλιτεχνικού χώρου. Κανείς δεν είπε ποτέ κάτι τέτοιο. 

Άκουσα εργασιακά, άκουσα ασφαλιστικά, άκουσα θέματα που ανήκουν στον δημοσιοϋπαλληλικό κώδικα, άκουσα για υποστελέχωση υπηρεσιών. Όλα αυτά φαντάζεται κανείς ότι έρχεται να τα λύσει και να τα θεραπεύσει, όπου υπάρχουν θέματα, αυτό το νομοσχέδιο; Όχι. Δεν είπαμε ποτέ κάτι τέτοιο. Άλλωστε, αυτά τα εύκολα τα πράγματα λύνονται με ένα νόμο και ένα άρθρο, τα έχουμε πληρώσει στο πετσί μας και τα έχουμε πληρώσει ακριβά.

Τώρα, αυτό δε σημαίνει ότι δεν ακούσαμε και σχόλια από φορείς, τα οποία πραγματικά ήταν προς τη σωστή κατεύθυνση και τα οποία έχουν σχέση με αυτό που συζητάμε σήμερα και είμαστε υποχρεωμένοι να τα λάβουμε υπόψη μας. Όμως, νομίζω πως δεν υπάρχει άνθρωπος που να ζήτησε, σε αυτό το διάστημα τουλάχιστον που υπηρετώ σε αυτή τη θέση, να με δει και να μη με είδε, όποτε το θέλησε και σύντομα. Δεν είμαι ξερόλας, δεν τα γνωρίζω όλα. Μαθαίνω, μου αρέσει να ακούω, ξέρω ανάγνωση και γραφή. 

Πραγματικά, άκουσα πράγματα τα οποία εγώ θα ψάξω να βρω τους ανθρώπους που τα είπαν, για να συνεχίσουμε αυτή την κουβέντα. Αλλά, όταν ακούω ότι δεν υπήρξε διαβούλευση, αυτό είναι ένα  τεράστιο ψέμα, διότι πριν καν ξεκινήσει η νομοθέτηση, από το Σεπτέμβριο μέχρι τον Οκτώβριο του 2025, έγινε επίσημη ηλεκτρονική διαβούλευση, αποκλειστικά για το νέο πλαίσιο των τηλεοπτικών προγραμμάτων. Κατατέθηκαν προτάσεις από επαγγελματικές ενώσεις, δημιουργούς, παραγωγούς. 

Αυτά δεν λέω το δεκαπενθήμερο της διαβούλευσης που ορίζει τυπικά ο νόμος. Λέω νωρίτερα. Χώρια του ότι τα περισσότερα από αυτά που σήμερα θέτονται και νομοθετούνται, είναι πράγματα που έχουν συζητηθεί και από μένα και από άλλους φορείς, σε συζητήσεις δύο ετών. Άρα, η διαβούλευση είναι συνεχής και ασταμάτητη. Μη στεκόμαστε στην τυπική των δεκαπέντε ημερών. 

Όμως, νομίζω πως όλοι συμφώνησαν και αναγνώρισαν, ακόμα και οι πιο δύσπιστοι, πως για πρώτη φορά στην ιστορία του ελληνικού κράτους, το σύνολο της χρηματοδοτικής νομοθεσίας, το οπτικοακουστικό, το rebate, το επιλεκτικό, η εξωστρέφεια, το φορολογικό κίνητρο, όλα για πρώτη φορά ενοποιούνται σε ένα συνεκτικό σώμα και όλοι χαιρέτισαν αυτό το εγχείρημα. Γιατί είναι ένα εγχείρημα που δίνει, εξασφαλίζει μία συνέχεια, μία συνέπεια και μία ασφάλεια, σε όλους τους δημιουργούς και σε όλους τους ανθρώπους, που ασχολούνται και επενδύουν σε αυτό τον κλάδο. 

Κάποιος θα μπορούσε να ρωτήσει, γιατί τώρα αυτά; Δεν νομοθετούμε στο κενό, νομοθετούμε πάνω σε συγκεκριμένα αποτελέσματα. 

Έχουμε στη διάθεσή μας, ακούστηκε, δύο ανεξάρτητες μελέτες της Olsberg και του ΙΟΒΕ, οι οποίες μας λένε ότι δεν υπάρχει σε αυτή τη χώρα, μάλλον, κανένα εργαλείο άλλο δημόσιας πολιτικής που να παράγει τέτοια ποσοστά ακαθάριστης προστιθέμενης αξίας. Συνολικές πληρωμές 298 εκατομμυρίων με μόνο δύο ληξιπρόθεσμα σχέδια. Το ΕΚΚΟΜΕΔ, 2.900 θέσεις πλήρους απασχόλησης, το ξαναλέω, πλήρους απασχόλησης. Επίσης, 291 εθνικές και διεθνείς παραγωγές και συμπαραγωγές, με καταβολές που ξεπερνούν τα 250 εκατομμύρια ευρώ. 
Κύριε Δελή, το είπα και νωρίτερα, δεν είναι μόνο τα λεφτά των επιλεκτικών προγραμμάτων που πάνε στους Έλληνες εργαζόμενους στο χώρο, στους Έλληνες δημιουργούς, στους Έλληνες τεχνικούς, στους Έλληνες ηθοποιούς, το cash rebate δεν αφορά μόνο ξένες παραγωγές, αφορά και εγχώριες και συμπαραγωγές. Να σας πω δε, ότι το 70% του ποσού από το cash rebate μέχρι σήμερα αφορά συμπαραγωγές με ελληνικές μετοχές μέσα, αλλά ακόμα και ξένη, εντελώς ξένη παραγωγή. Ας πούμε για παράδειγμα την Οδύσσεια που είδαμε τώρα, τελευταία που ήρθε στην Ελλάδα, έχετε την εντύπωση από τα περίπου χίλια άτομα τα οποία δούλεψαν γι’ αυτή τη δουλειά η μεγάλη πλειοψηφία ήταν Αμερικανοί ή ξένοι; Όχι, Έλληνες ήταν. Άνθρωποι του χώρου, μοντέρ, μπούμαν, τεχνικοί, ηλεκτρολόγοι, ηθοποιοί, όλες οι ειδικότητες ασχολήθηκαν και πληρώθηκαν από το cash rebate  με κάτι που εσείς λέτε ότι πήγε μόνο στους ξένους και τους μεγάλους. Δεν είναι έτσι όμως τα πράγματα. 
Το ΙΟΒΕ, το 2024 αποτυπώνει το συνολικό αποτύπωμα του κλάδου, 756 εκατομμύρια ευρώ ακαθάριστη προστιθέμενη αξία. Μιλάμε για αύξηση 78% μέσα σε μια δεκαετία, με τη χώρα πλέον να συγκλίνει με τον ευρωπαϊκό μέσο όρο. Αυτά δεν είναι πολιτικές εκτιμήσεις, είναι μετρήσιμα, ελεγμένα, δημοσιευμένα στοιχεία. Εκεί, λοιπόν, ήρθαν ο Πρωθυπουργός και η Λίνα Μενδώνη να χτίσουν το «Greece on Screen», ένα πενταετές εθνικό σχέδιο δράσης 750 εκατομμυρίων, όπου ήδη ο δημιουργός, ο ενδιαφερόμενος θα ξέρει το 2029 τι θα έχει μπροστά του. 

Ας δούμε, όμως, τι αλλάζει ουσιαστικά και πώς από την ετήσια αβεβαιότητα περνάμε στην πενταετή εγγύηση. Θα σας περιγράψω με λίγα λόγια το πριν και το μετά. Τι είχαμε μέχρι σήμερα; Δύο διαφορετικούς οργανισμούς, αποσπασματικές πολιτικές, ετήσιο σχεδιασμό, επιλεκτικά προγράμματα με απλοϊκότατους, και είμαι ευγενικός, όρους cash rebate με σημαντικές διοικητικές δυσκολίες και μια κοινή υπουργική απόφαση κατανομής που έπρεπε να εκδίδεται κάθε χρόνο. Δηλαδή, μια διαδικασία χρονοβόρα που καθυστερούσε κάθε φορά το άνοιγμα της πλατφόρμας, ταλαιπωρούσε την ίδια την αγορά. 
Τι έχουμε με αυτό το νόμο ή θα έχουμε; Έναν ενιαίο εθνικό φορέα, το ΕΚΚΟΜΕΔ, μια ενιαία εθνική στρατηγική, έναν πενταετή προγραμματισμό, ένα νομοθετημένο πλαίσιο και μια πολιτική που αξιολογείται με δείκτες από το ΙΟΒΕ, από την Olsberg,  από τα KPIs και το πιο κρίσιμο, κυρίες και κύριοι συνάδελφοι, το άρθρο 103. Η κατανομή του 2026 στις δράσεις Film Greece και TV Greece διατηρείται ως ελάχιστο εγγυημένο ποσό για ολόκληρη την περίοδο του 2026 έως 2030 και αναπροσαρμόζεται μόνο προς τα πάνω. Καταλαβαίνετε τι σημαίνει αυτό; Σημαίνει ότι ο κυβερνητικός σχεδιασμός μετατρέπεται σε δεσμευτική νομοθετική εγγύηση ότι ένας παραγωγός, ένας επενδυτής, ένα διεθνές στούντιο ξέρει, όπως σας είπα σήμερα, τι θα ισχύει το 2029. Αυτό, κατά τη γνώμη μου, είναι πραγματική ασφάλεια δικαίου και η ασφάλεια δικαίου στον οπτικοακουστικό τομέα είναι κυριολεκτικά σταθερότητα και ανάπτυξη.

 Λίγο να δούμε τα προγράμματα και τα θέματα. Επειδή άκουσα διάφορα. Δύο πλέον σύγχρονα καθεστώτα, Film TV με δύο δράσεις, Film Greece, TV Greece και Novation, Video Game και Immersive Realities, δηλαδή εμβυθιστικές πραγματικότητες. Μια σταθερή, λοιπόν, πενταετή κατανομή πόρων. Ξέρουμε ακριβώς, δεν υπάρχει ασάφεια, 38 εκατομμύρια για το φιλμ, 20 εκατομμύρια για την τηλεόραση, 2 εκατομμύρια για το innovation. Δεν υπάρχει ανάγκη πλέον ετήσια σκιά. Ένα διαρθρωτικό στοιχείο που θέλω να το υπογραμμίσω. Η σαφής νομοθετικά κατοχυρωμένη διάκριση των κονδυλίων.

 Όσοι ασχολούνται και είναι στον χώρο, ξέρουν πόσο σημαντικό είναι αυτό, δηλαδή, αυτοτελές διακριτός προϋπολογισμός οι δύο κατηγορίες δηλαδή, η tv και film  δεν ανταγωνίζονται πλέον τους ίδιους πόρους. Ούτε ένα ευρώ του κινηματογράφου δεν πάει πλέον στην τηλεόραση. Ξαναλέω, είναι πολύ σημαντικό, γιατί αυτό δεν ήταν καθόλου δεδομένο. Τι φέρνει επιπλέον  ο νόμος;  Σταθερή ενίσχυση 40% επί των επιλέξιμων δαπανών μετά την πιστοποιημένη ολοκλήρωση. 
Ανώτατο όριο 10 εκατομμύρια ευρώ, ανά σχέδιο από 8 που ήταν σήμερα και 2 εκατομμύρια για το animation. Άκουσα έναν κύριο που είπε 23 εκατομμύρια ένα σχέδιο, δεν υπάρχει αυτό. 23 εκατομμύρια, δεν μπορεί να πάρει ένα σχέδιο, γιατί το ταβάνι ήταν στα 8. Άρα, να μη λέμε και above the line μέχρι 30% με επιλεξιμότητα αλλοδαπών παραστατικών για το σκηνοθέτη και μέχρι δύο πρωταγωνιστές σε έργα άνω των 8 εκατομμυρίων. Μείωση των ορίων ελάχιστης επιλέξιμης δαπάνης, ώστε να μπορούν να μπουν και μικρότερα σχήματα κ. Δελή και όχι μόνο οι μεγάλοι, οι αντιπαθητικοί.

 Ευελιξία για τις μεγάλες διεθνείς παραγωγές. Αυτό δεν θα σας αρέσει, αλλά αρέσει σε εμάς. 

Δυνατότητα υποβολής αίτησης, εκτός πλατφόρμας για μη αναβαλλόμενα  διεθνή σχέδια, για ένταξη έργων υψηλής εθνικής σημασίας. Γιατί; Γιατί μια μεγάλη διεθνής παραγωγή δεν περιμένει το ελληνικό χρονοδιάγραμμα ή θα την εξασφαλίσουμε ή θα τη χάσουμε, θα πάει αλλού. Βέβαια, δεσμευτικές προθεσμίες σε κάθε στάδιο. Ετήσια πλατφόρμα το πρώτο τρίμηνο, αξιολόγηση από δύο ανεξάρτητους αξιολογητές εντός τριών μηνών, έλεγχος ολοκλήρωσης εντός 60 ημερών και καταβολή μέσα σε τρεις μήνες. Δειγματοληπτικός έλεγχος, αλλά και ανάκληση κατά ΚΕΔΕ που δεν υπήρχε.

 Δεν είναι θεωρητικά και η μεταρρύθμιση αυτή, δουλεύει ήδη, γιατί το νέο cash rebait ενεργοποιήθηκε ήδη το Φεβρουάριο του 2025. Μέχρι σήμερα, συγκέντρωσε 76 αιτήσεις και μόλις τους πρώτους μήνες ολοκληρώθηκαν 110 υπαγωγές ύψους 124 εκατομμυρίων. Με τη νέα διαδικασία δε των δύο ανεξάρτητων αξιολογητών, ο χρόνος του ελέγχου των αιτημάτων μειώθηκε το 2026, κατά 61 %. Αυτό είναι μεταρρύθμιση.

 Οι σωρευτικές πληρωμές του ΕΚΚΟΜΕΔ, ξεπέρασαν τα 300 εκατομμύρια ευρώ. Ο κύκλος του 2026 συνολικού ύψους 100 εκατομμυρίων άνοιξε εμπρόθεσμα. Η ένταξη των αιτήσεων στον OPS ψηφιοποίησε πλήρως τη ροή υπαγωγών και πληρωμών. Όλα αυτά τα λέω, γιατί κάποιοι είπαν ότι δεν λειτουργεί όπως θα έπρεπε το ΕΚΚΟΜΕΔ σε σχέση με άλλους αντίστοιχους ευρωπαϊκούς φορείς. Φέτος, είμαστε επτά μήνες, κάτω από τον μέσο όρο της Ε.Ε.. 

Τώρα, να περάσουμε στο κομμάτι, που για μένα προσωπικά, έχει τη μεγαλύτερη θεσμική σημασία, τον ελληνικό κινηματογράφο. Για πρώτη φορά, το επιλεκτικό πρόγραμμα του ελληνικού κινηματογράφου, αποτυπώνεται σε νόμο. Μέχρι σήμερα λειτουργούσε με κανονισμούς που εκδίδονταν κατά εξουσιοδότηση του ν. 3905/2010. Από δω και πέρα οι διαδικασίες, οι προθεσμίες, τα δικαιώματα, οι υποχρεώσεις, οι έλεγχοι, οι  κυρώσεις ορίζονται συγκεκριμένα από τον νόμο και δεν είναι μόνο θεσμικό ή  οικονομικό. 
Από τα 4,2 εκατομμύρια που ήταν την περίοδο 2021 - 2024, φτάσαμε στα 7,5 εκατομμύρια το 2025 και τα 15 εκατομμύρια, 200% παραπάνω, από το 2021. Αυτό ήταν το αίτημα. Τα 15 εκατομμύρια ήταν το αίτημα όλων των κινηματογραφιστών και στις μεταξύ μας συζητήσεις, μου έλεγαν ότι είναι μαξιμαλιστικό και το βάζουμε, για να καταφέρουμε να πάρουμε τα 10 και παίρνουν και τα 15. Αλλά θα μπουν κάποιοι όροι, κάποια τα οποία πρέπει να τηρούνται. Γιατί βάζουμε προθεσμίες όμως; Γιατί, μας το είπαν τα ίδια τα στοιχεία. 
Η ανάλυση των απολογιστικών στοιχείων των ταινιών μυθοπλασίας που χρηματοδοτήθηκαν την περίοδο 2017 - 2025, μας έδειξαν κάτι πάρα πολύ συγκεκριμένο. Τα έργα με προέγκριση 2017 - 2019 χρειάζονταν κατά μέσο όρο, επτά χρόνια από την προέγκριση έως την ολοκλήρωση. Επτά χρόνια, ενώ  ο ευρωπαϊκός μέσος όρος είναι 2 έως 4. Τα έργα με προέγκριση 2022 - 2024 ολοκληρώνονται σε περίπου τρία χρόνια και τα πλέον πρόσφατα σε ένα χρόνο. Η μέση κρατική ενίσχυση ανέβηκε από τα 160 στα 200 χιλιάρικα, αλλά υπάρχει και άλλος ένας λόγος. Επειδή άκουσα, γιατί δεν μας βάζετε να τελειώσουμε γρήγορα και όχι σε επτά χρόνια. Γιατί, πέρα από αυτό που σας είπα, ο κινηματογράφος δεν είναι μια στατική δραστηριότητα, είναι μια τέχνη.

Γιατί πέρα από αυτό που σας είπα, ο κινηματογράφος δεν είναι μια στατική δραστηριότητα είναι μια τέχνη που συνομιλεί με την κοινωνία, με τα μεγάλα ζητήματα της εποχής. Οι ιστορίες έχουν κι αυτές τη δική τους χρονική στιγμή, η καλλιτεχνική δύναμη πολλές φορές εξαρτάται από το αν αυτό που θέλουμε να περάσουμε θα φτάσει στο κοινό όταν πρέπει να φτάσει. Αν εγώ γράψω κάτι που είναι επίκαιρο σήμερα και έρθει μετά από 7 χρόνια, όλοι μπορούμε να αντιληφθούμε ότι δεν έχει την ίδια αξία. 

Να πω ότι οι εύλογες προθεσμίες που εισάγουμε, δεν περιορίζουν την δημιουργική ελευθερία, το αντίθετο, δημιουργούν τις προϋποθέσεις ώστε οι περισσότερες ταινίες να ολοκληρώνονται, να κυκλοφορούν και να βρίσκουν το κοινό τους όταν το καλλιτεχνικό και κοινωνικό αποτύπωμα μπορεί να είναι πιο ισχυρό. Βέβαια δεν κάναμε του κεφαλιού μας. Είδαμε τις μελέτες, τις μεγάλες παγκόσμιες μελέτες και σύμφωνα με αυτές κινηθήκαμε και θέσαμε τα όποια όρια και απαιτήσεις. 
Άρα τι κάνουμε; Δίνουμε περισσότερα χρήματα και ζητάμε σαφή χρονοδιαγράμματα στο επίπεδο των κανονισμών. Το νέο βασικό πρόγραμμα διαρθρώνεται σε τρεις κατηγορίες. Μέχρι 800.000 ευρώ έως το 50% του Προϋπολογισμού για τον κύριο όγκο των σχεδίων, έως 1 εκατομμύριο για ταινίες υψηλής στόχευσης με Προϋπολογισμό δηλαδή, άνω των 3,5 εκατομμυρίων και για το φίλο μου τον Σπύρο τον Μπιμπίλα που το έθιξε, μια ταχεία διαδρομή έως 400.000 ευρώ που θα είναι 80% του Προϋπολογισμού για έργα παραδοτέα εντός 15 μηνών για νέους δημιουργούς, για βετεράνους, για ταινίες χαμηλού προϋπολογισμού, για πειραματικές ταινίες, δεν τα αφήνουμε απ’ έξω, τους φτιάχνουμε δικά τους εργαλεία. 

Όσο για την Επιτροπή να πω και αυτό είναι απίστευτο. Εδώ και δύο χρόνια ακούμε την ίδια κριτική, ότι το ΕΚΚΟΜΕΔ δεν μπορεί, το διοικητικό του συμβούλιο που είναι τεχνοκράτες, που είναι οικονομολόγοι, που είναι νομικοί, που είναι άσχετοι άνθρωποι με τον πολιτισμό, με τον κινηματογράφο, με το οπτικοακουστικό, να είναι αυτοί που θα κοιτάνε και θα αξιολογούν. Ερχόμαστε και λέμε, δεν θα είναι αυτοί, σωστά το λέτε. Να μπει η Ελληνική Ακαδημία, να μπει το Φεστιβάλ Κινηματογράφου Θεσσαλονίκης. Αφήστε το όπως ήταν, δεν υπάρχει όμως λογική. Αν όμως θέλετε, κυρία Υπουργέ, αν πραγματικά όλοι θέλουν να τα αφήσουμε όπως είναι, εμείς δεν είμαστε εκείνοι που θα το φέρουμε σώνει και καλά. 

ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): (Εκτός Μικροφώνου) Θα μπορούσαμε. 

ΙΑΣΩΝ ΦΩΤΗΛΑΣ (Υφυπουργός Πολιτισμού): Κάτι ακόμα θεμελιώδες, το ΕΚΚΟΜΕΔ  παύει πλέον να είναι απλώς επιχορηγητής, συμμετέχει πλέον ως συμπαραγωγός, αποκτά συμμετοχή στα έσοδα εκμετάλλευσης και τα επαναεπενδύει. Δημιουργούμε δηλαδή ένα ανακυκλωμένο μηχανισμό υπέρ της ελληνικής δημιουργίας. Επίσης, έρχεται ο μοναδικός αριθμός ταυτότητας έργου, ένας αριθμός που συνοδεύει το έργο σε όλο τον κύκλο της ζωής του, σε όλα τα χρηματοδοτικά εργαλεία στο cash Rebate, στα επιλεκτικά, στα ευρωπαϊκά δημιουργούμε ένα ηλεκτρονικό μητρώο εμπειρογνωμόνων με εναλλαγή αναθέσεων και δηλώσεις μη σύγκρουσης συμφερόντων. Κάνουμε υποχρεωτική τη σήμανση και κατάθεση αντιγράφου στο εθνικό αποθετήριο. 

Επιπλέον, δημιουργούμε, κλείνω κ. Πρόεδρε, ολοκληρώνω σιγά σιγά, θα κάνω και δύο παρατηρήσεις που άκουσα για δύο πράγματα. Ειδικά προγράμματα, το πρόγραμμα εξωστρέφειας με υποχρεωτικά ανταποδοτικά οφέλη, την επανεκκίνηση του φορολογικού κινήτρου του άρθρου 71 Ε του κώδικα που παρέμενε ανενεργό καθώς και προγραμματικές συμβάσεις πολιτιστικής διπλωματίας με μετρήσιμα παραδοτέα. 

Τώρα θέλω να πω μια κουβέντα για το ΜΑΠ, για το μητρώο δηλαδή, επειδή άκουσα, γιατί προφανώς υπάρχει μια αθέλητη ή ηθελημένη παραπληροφόρηση. Τι είναι το ΜΑΠ; Το ΜΑΠ είναι ένα πληροφοριακό σύστημα, ένα συγκεκριμένο σημείο, ένα εργαλείο που είχε από την αρχή σχεδιαστεί για να καλύπτει το ευρύτερο δυνατό φάσμα εργαζομένων και επαγγελματιών του πολιτιστικού τομέα. Για να μπορούμε να σχεδιάσουμε, να βγάλουμε πολιτικές, να λύσουμε προβλήματα, να διορθώσουμε ανισότητες. Πρέπει να γνωρίζουμε τι, πού, πώς και πότε; 

Χωρίς αυτό το εργαλείο δεν μπορούμε να πετύχουμε το στόχο μας που είναι ακριβής και επικαιροποιημένη αποτύπωση της απασχόλησης των εισοδημάτων, των ιδιαίτερων χαρακτηριστικών του κλάδου και όλες αυτές οι καταγραφές έχουν πληροφοριακό και στατιστικό χαρακτήρα. 
Τι δεν είναι το ΜΑΠ; Να το ξεκαθαρίσουμε, δεν είναι ένας μηχανισμός ή μια διαδικασία που σκοπεύει ή ενδιαφέρεται να μεταβάλει την εργασιακή, επαγγελματική φορολογική, ασφαλιστική ιδιότητα των εγγεγραμμένων ή να περιορίσει τα δικαιώματά τους ή να τους δώσει και παραπάνω δικαιώματα. Δεν σημαίνει ότι όποιος γραφτεί στο ΜΑΠ θα πάρει κάτι παραπάνω ή θα χάσει κάτι. Αντιθέτως, η γνώση είναι δύναμη για τους εργαζόμενους για τα ίδια τους τα δικαιώματα. 

Ειδικά και για θέματα εργασιακά, ασφαλιστικά, αμοιβών, σήμερα περισσότερο από ποτέ η ύπαρξη αξιόπιστων δεδομένων λειτουργεί προς όφελος του τομέα και των ανθρώπων, καθώς επιτρέπει ο θεσμικός διάλογος και τα μέτρα στήριξης να βασίζονται σε πραγματικά στοιχεία.

Να πω δε, ότι η πλήρη ενεργοποίηση του ΜΑΠ, έχει να κάνει με την ΚΥΑ η οποία χρειάζεται που θα ορίσει όλους τους ΚΑΔ. Υπάρχει, ξέρετε και μια ανεξάρτητη αρχή η οποία λέγεται ΑΑΔΕ, δεν θα υποκαταστήσει κανείς την ΑΑΔΕ. Άρα, λοιπόν, η ΑΑΔΕ μας δίνει τα στοιχεία που χρειαζόμαστε, προκειμένου να φτιάξουμε και η εικόνα η οποία θα παρουσιάζεται να είναι η πραγματική. Εκεί υπάρχουν θέματα γιατί η ΑΑΔΕ έχει και αυτή τους δικούς της κανόνες, εμείς έχουμε τους δικούς μας και πρέπει να βρούμε τη μέση λύση. Αυτό γίνεται και θα ολοκληρωθεί και θα υπάρχει και δεν θα είναι κάπου, που κάποιος θα μπαίνει και θα τον στοχοποιούμε για να του πάρουμε τα λεφτά, αντίθετα, θα έλεγα, ότι θα γίνει. 

Όσον αφορά στα ντοκιμαντέρ, να πω, λοιπόν, ότι για πρώτη φορά στα επιλεκτικά προγράμματα υπάρχει ξεχωριστή δράση για τα ντοκιμαντέρ. Οι αξιολογητές δε, θα είναι ντοκιμαντερίστες, όταν θα καλούνται να κρίνουν για τα ντοκιμαντέρ και στο τέλος, στο  cash rebate, το ελάχιστο κόστος από τις 25.000 ή 30.000, αν θυμάμαι, πέφτει στις 20.000, που αυτό είναι προς όφελος όλων των κινηματογραφιστών. 

Τα υπόλοιπα, νομίζω θα μας δοθεί η ευκαιρία να τα πούμε και στην Ολομέλεια. 

Σας ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κύριε Υπουργέ. 

 Τον λόγο έχει η Υπουργός Πολιτισμού, η κυρία Μενδώνη.

ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ευχαριστώ, κύριε Πρόεδρε.

Κυρίες και κύριοι Βουλευτές, έχω πει πολλές φορές από αυτό το βήμα της Βουλής, ίσως σε κάθε νομοθετική μας πρωτοβουλία, ότι ο πολιτισμός είναι μια βαθιά πολιτική έννοια. Άρα, συνδέεται άμεσα με τον τρόπο που λειτουργεί και οργανώνεται η κοινωνία μας, επηρεάζει και επηρεάζεται από τις κοινωνικές αξίες και τις πολιτικές επιλογές της κοινωνίας μας. Η ελληνική κοινωνία έχει επιλέξει τη διακυβέρνησή της για αυτήν την τετραετία, από τον Κυριάκο Μητσοτάκη και την Κυβέρνησή του, άρα και την εφαρμογή των πολιτικών μας.

 Είναι σαφές ότι η διαχείριση της πολιτιστικής κληρονομιάς και του πολιτισμού απηχεί την ιδεολογική μας τοποθέτηση ακριβώς και από τα προηγούμενα που είπα. Η πολιτιστική διαχείριση δεν μπορεί να είναι ουδέτερη ιδεολογικά, σαφώς επηρεάζεται από την ιδεολογία μας. Υπό την έννοια αυτή κατανοώ τις ιδεολογικές μας αντιθέσεις, έχετε διαφορετική αντίληψη, έχετε διαφορετική προσέγγιση, κατανοητό, γι’ αυτό ακριβώς επαναλαμβάνονται στερεότυπα αυτά που ακούω συνεχώς αυτά τα 9 χρόνια, σε κάθε νομοθετική μας πρωτοβουλία. Άκουγα το 2020 για το ξεπούλημα του ΟΔΑΠ και την ιδιωτικοποίηση, ακριβώς τα ίδια που λέγονται σήμερα. Σήμερα υποστηρίζετε τον Δημόσιο χαρακτήρα του ΟΔΑΠ, άρα, μάλλον, είχαμε δίκιο το 2020 και έρχεσθε τώρα να μας μιλάτε για ιδιωτικοποίηση και για ξεπούλημα. Το ίδιο έχει γίνει σχεδόν σε όλα μας τα νομοσχέδια.

 Αυτό το οποίο όμως δεν μπορώ να κατανοήσω και, αν θέλετε, να αποδεχθώ είναι η εργαλειοποίηση  του πολιτισμού και δη της πολιτιστικής κληρονομιάς για μόνο αντιπολιτευτικούς λόγους. Όπως δεν μπορώ να κατανοήσω και να αποδεχθώ την υποκρισία κάποιων αυτοπροσδιοριζόμενων και αυτόκλητων προστατών του πολιτισμού και ιδιαίτερα της πολιτιστικής μας κληρονομιάς. 

Ακούσαμε χθες, ακούμε σήμερα, την κριτική, αυτός είναι ο ρόλος της αντιπολίτευσης άλλωστε, δεν έχω ακούσει όμως τίποτα εκ μέρους όλων αυτών που επικαλούνται την προστασία, τα άγια των αγίων, τα ιερά και τα όσια να σχολιάζουν για την ενίσχυση της προστασίας η οποία προβλέπεται από το συγκεκριμένο νομοσχέδιο στο Πέμπτο Τμήμα του. Αυτό είναι καθοριστικό, γιατί, εάν μπείτε στον κόπο να δείτε, όχι από το νομοθέτημα αλλά από τη διεθνή βιβλιογραφία, τι σημαίνει διαχειριστικό σχέδιο και πόσο διασφαλίζει την ακεραιότητα του οποιουδήποτε αρχαιολογικού χώρου, τότε θα είχατε να πείτε πολλά. Εάν μπαίνατε στον κόπο να δείτε τι σημαίνει ιστορικό αρχείο και πάλι, όχι από το νομοθέτημα αλλά από τη βιβλιογραφία, θα βλέπατε ότι είναι η μνήμη του έθνους, είναι η μνήμη και η ταυτότητά μας. 
Δεν άκουσα τίποτα να λέγεται. Δεν άκουσα κανένα σχόλιο για τη δημιουργία της εθνικής φωτοθήκης, την οποία έπρεπε να έχουμε κάνει εδώ και πολλά χρόνια και που αγαπητέ κύριε Δελή, οι φωτογραφίες της Καισαριανής ήταν το αποκορύφωμα που επέβαλλε να γίνει η εθνική φωτοθήκη. Για όλα αυτά δεν ακούσαμε τίποτα, τέλος πάντων.

 Το νομοσχέδιο που συζητάμε κύριε Πρόεδρε, για πρώτη φορά δεν διαχωρίζει τεχνητά τον πολιτισμό σε κληρονομιά και σύγχρονη δημιουργία, σε προστασία και σε ανάπτυξη αλλά τα συνενώνει όλα αυτά σε ένα ενιαίο παραγωγικό οικοσύστημα. 
Το σχέδιο του νόμου που τίθεται στην κρίση της Βουλής, αφορά στο σύνολο της πολιτιστικής κληρονομιάς, γιατί οργανώνει την παραγωγικότητα του συστήματος διαχείρισής της και ενισχύει την ψηφιακή ανάδειξη και την ενιαία πολιτιστική ταυτότητα της χώρας. Η κάθε χώρα έχει ανάγκη από ενιαία πολιτιστική ταυτότητα, πολύ περισσότερο η Ελλάδα, η πατρίδα μας, με αυτό το τεράστιο πολιτιστικό απόθεμα που έχει, αλλά και με αυτόν τον τεράστιο πλούτο που παράγεται καθημερινά, γιατί πλέον και οι όροι για την παραγωγή της πολιτιστικής κληρονομιάς έχουν αλλάξει. Πολιτιστική κληρονομιά παράγεται ανά πάσα στιγμή, ιδιαίτερα όταν μιλάμε για την ψηφιακή πολιτιστική κληρονομιά.

Το θέμα της προστασίας - το είπα και προηγουμένως, μετά την ακρόαση των φορέων - δεν αφορά το συγκεκριμένο σχέδιο νόμου. Το θέμα της προστασίας είναι αποκλειστική αρμοδιότητα του κράτους δια του Συντάγματος του άρθρου 24 και αφορά το Υπουργείο Πολιτισμού και το Υπουργείο επιτελεί την αρμοδιότητά του αυτή με τον αρχαιολογικό νόμο, με τον ν.4858/2021, τον νόμο ο οποίος έχει κωδικοποιήσει τον παλαιότερο νόμο του 2002. Τίποτα από όλα αυτά δεν αλλάζουν. Ο αρχαιολογικός νόμος είναι εξαιρετικά αυστηρός, εξαιρετικά αποτελεσματικός και είναι, σε διεθνές επίπεδο, από τους καλύτερους και αυτό δεν το λέμε εμείς, το λέει και πάλι η διεθνής βιβλιογραφία. Γιατί ακούμε, ότι δεν υιοθετούμε τις επιταγές και τα διδάγματα της επιστήμης. Μα, αν κάτι κάνουμε συστηματικά από το 2019, είναι να υιοθετούμε τη γνώση και την επιστήμη και να προχωρούμε τις πολιτικές μας. 

Το νομοσχέδιο αφορά στην ενάλια κληρονομιά και ιδρύει ένα εξειδικευμένο δημόσιο φορέα με λογοδοσία και επιστημονικό πυρήνα, ώστε η ανάδειξη να είναι βιώσιμη και προστατευμένη, με πολλαπλά οφέλη για την περιφερειακή ανάπτυξη και την εθνική οικονομία. 

Το νομοσχέδιο αφορά στον οπτικοακουστικό τομέα, γιατί θεσπίζει σταθερότητα, πολυετή προγραμματισμό, προβλεψιμότητα πόρων. Έχει στόχο την αύξηση των εγχώριων και διεθνών επενδύσεων, άρα την αύξηση της απασχόλησης των επαγγελματιών του χώρου και την ενίσχυση των δεξιοτήτων τους. Προφανώς, δεν γίνεται αντιληπτό.

Το νομοσχέδιο αφορά στον σύγχρονο πολιτισμό, γιατί ρυθμίζει τη λειτουργικότητα των δημοσίων εποπτευόμενων φορέων του. Το νομοσχέδιο αφορά στην προστασία των πνευματικών και συγγενικών δικαιωμάτων, γιατί χωρίς δίκαιο και λειτουργικό πλαίσιο, δεν υπάρχει βιώσιμη δημιουργία, ούτε επαγγελματική προοπτική για τους δημιουργούς. Αυτό, είναι για εμάς προτεραιότητα και το δείχνουμε σε κάθε νομοθετική μας πρωτοβουλία. 

Το νομοσχέδιο αφορά συνολικά στη χάρτα πολιτιστικής ανάπτυξης και ευημερίας,  αυτόν, δηλαδή, τον οδικό χάρτη που εφαρμόζουμε από το 2019 με συνέπεια και με συγκεκριμένα μετρήσιμα αποτελέσματα. Εφαρμόζουμε αυτό το εθνικό σχέδιο για τις υποδομές τις πολιτιστικές, για την περιφερειακή συνοχή, με σαφές κοινωνικό και οικονομικό αποτύπωμα. 

Κοινός παρονομαστής σε όλους τους ανωτέρω άξονες του σχεδίου νόμου, είναι ο εκσυγχρονισμός - το είπα και χθες - ο οποίος δεν σταματά, είναι συνεχής και ο οποίος για εμάς, τουλάχιστον, δεν αποτελεί σύνθημα, όπως σε άλλους. Εκσυγχρονισμός είναι οι θεσμοί που λειτουργούν, είναι τα εργαλεία που παράγουν αποτέλεσμα, είναι η ταχύτητα, η διαφάνεια και η λογοδοσία. Για πρώτη φορά, για παράδειγμα, το ΕΚΚΟΜΕΔ έχει μια λογοδοσία, την οποία δεν είχε ποτέ κανένας φορέας. Είναι αξιολόγηση, είναι επιχειρησιακή ικανότητα, είναι δημόσιο συμφέρον που υλοποιείται με σύγχρονα μέσα και σύγχρονες οργανωτικές δομές. 

Εδώ να πω, ότι σε τελευταία ανάλυση και με την ανώνυμη εταιρεία, δεν κομίζουμε, επί της ουσίας, γλαύκας. Εάν δει κανείς τα διεθνή παραδείγματα διαχείρισης της πολιτιστικής κληρονομιάς είναι τα ίδια. Το πιο εύκολο, μπείτε να δείτε τι κάνει το «English Heritage» και τότε θα αντιληφθείτε, ότι εμείς ακόμα έχουμε πάρα πολλά βήματα να κάνουμε.

Τώρα, κύριε Πρόεδρε, θα σχολιάσω ορισμένα πράγματα από αυτά που ελέγχθηκαν. Καταρχήν δημιουργήθηκε ένα ζήτημα, ένα σχόλιο, ότι «Πώς είναι δυνατόν η ανώνυμη εταιρεία να επιβάλλει ενιαίο λογότυπο για την ορθή προβολή του ελληνικού πολιτισμού, το «Hellenic Heritage»;». Μα ξέρουμε τι είναι το «Hellenic Heritage»; Το «Hellenic Heritage» έχει ήδη δημιουργηθεί, το έχει δημιουργήσει ο ΟΔΑΠ, με την δυνατότητα που έδωσε σε πόρους το Ταμείο Ανάκαμψης. 

Το έχει δημιουργήσει το Υπουργείο Πολιτισμού. Το Hellenic Heritage είναι η υφιστάμενη ψηφιακή πλατφόρμα, η οποία συγκεντρώνει για πρώτη φορά πολιτιστικούς χώρους σε ένα ενιαίο ψηφιακό προορισμό. Αποτελεί το επίσημο ψηφιακό σημείο πρόσβασης στην πολιτιστική κληρονομιά και φιλοξενεί πιστοποιημένο, επιστημονικά τεκμηριωμένο, περιεχόμενο το οποίο παράγεται από τις αρμόδιες υπηρεσίες και τους επιστήμονες του Υπουργείου Πολιτισμού. Στο Hellenic Heritage «κρέμεται» το ενιαίο σύστημα του ηλεκτρονικού εισιτηρίου, η γαστρονομία και η προσβασιμότητα, η προσβασιμότητα όλων των συμπολιτών μας, η προσβασιμότητα όλων των επισκεπτών μας και, προφανώς, η εξωστρέφεια. Υπάρχει το Hellenic Heritage, έτσι πρέπει να μάθει, ενιαία, ο κόσμος την πολιτιστική κληρονομιά της πατρίδας μας.

Άκουσα ότι η Ανώνυμη Εταιρεία παίρνει στη διαχείρισή της τους αρχαιολογικούς χώρους και τα μουσεία και τα υπαγάγει σε εταιρική διακυβέρνηση. Αυτό στην καλύτερη περίπτωση θα έλεγα ότι είναι παρανόηση εκ μέρους αυτού που το διάβασε και αυτού που το λέει. Οι αρχαιολογικοί χώροι και τα μουσεία ανήκουν, προφανώς, στο κράτος. Η Ανώνυμη Εταιρεία τι κάνει; Διαχειρίζεται τα πωλητήρια και τα αναψυκτήρια και τα έσοδα. Τι σχέση έχουν αυτά με τους αρχαιολογικούς χώρους και τα μουσεία; 

Άκουσα δύο φορές αναφορά στον παλαιό ΟΠΕΠ, αυτόν τον ΟΠΕΠ που ιδρύθηκε το 2001, αν δεν κάνω λάθος. Λοιπόν, ο ΟΠΕΠ έκλεισε με εκκαθαριστική διαδικασία πριν από λίγους μήνες μετά από δικαστικές διαμάχες εικοσαετίας. Τα δικαστήρια τον έκλεισαν τον ΟΠΕΠ. Έτσι για να μην λέμε αν χρωστάνε ή αν δεν χρωστάνε. Δεν υφίσταται πλέον αυτό.

Άκουσα ότι η εταιρεία προχωρεί σε άδηλες ενέργειες. Είναι άδηλη ενέργεια η εφαρμογή του δημοσίου λογιστικού, η εφαρμογή του ν. 4412/2016, η εφαρμογή του ΑΣΕΠ, των νόμων του ΑΣΕΠ;

Άκουσα ότι ο Γενικός Διευθυντής, στο Νομικό Πρόσωπο Δημοσίου Δικαίου, δεν έχει διδακτορικό. Το διαβάσατε καλά το οικείο άρθρο; Δεν προβλέπεται να είναι αναγκαστικά αρχαιολόγος, μπορεί να είναι αρχαιολόγος. Δεν προβλέπεται να είναι αναγκαστικά αρχαιολόγος, αλλά θα πρέπει να είναι διδάκτωρ οποιασδήποτε επιστήμης συναφούς με τον διαχειριστικό χαρακτήρα του Νομικού Προσώπου Δημοσίου Δικαίου. Διότι, εάν καταλάβατε και από τον κύριο Κουρκουμέλη, τον Προϊστάμενο της Εφορείας Εναλίων Αρχαιοτήτων, η διαχείριση των εναλίων αρχαιολογικών χώρων, της ενάλιας πολιτιστικής κληρονομιάς, απαιτεί έντονη διεπιστημονικότητα. Εδώ λοιπόν, εφαρμόζονται οι βασικές αρχές της επιστήμης, τουλάχιστον της σύγχρονης επιστήμης.

Άκουσα ότι το Αρχαιολογικό Πάρκο είναι προβληματικό, γιατί δεν περιέχει ζώνες προστασίας εντός του χώρου του, αλλά πέριξ του χώρου του. Μα το Αρχαιολογικό Πάρκο περιλαμβάνει κηρυγμένους αρχαιολογικούς χώρους και μνημεία, άρα και τις ζώνες προστασίας που έχουν.

Άκουσα, για πολλοστή φορά, για τα θέματα της προστασίας ότι τα «παίρνει» η Ανώνυμη Εταιρεία από το Υπουργείο Πολιτισμού. Είδατε πουθενά στο νόμο να δίνεται εξουσιοδότηση στην εταιρεία να διαχειρίζεται και να προστατεύει τους αρχαιολογικούς χώρους και τα μνημεία; Προφανώς όχι.

Άκουσα ότι αποδυναμώνεται το Υπουργείο Πολιτισμού και ο ΟΔΑΠ. Γιατί αποδυναμώνεται; Εγώ βλέπω, μάλλον, να ενισχύεται το έργο τους όταν αυξάνονται οι πόροι. Γιατί ο στόχος της εταιρείας είναι να αυξήσει, ανάμεσα σε άλλους, τα έσοδα τα οποία προκύπτουν από τους αρχαιολογικούς χώρους, τα μνημεία και τα μουσεία για να επανεπενδύονται, ακριβώς, στην πολιτιστική κληρονομιά και, πλέον, μετά τον νόμο του 2020 και στον σύγχρονο πολιτισμό. Επαναλαμβάνω για μια ακόμη φορά αυτό που λέει ο νόμος σε όλες του τις σελίδες. Η Ανώνυμη Εταιρεία ενεργεί στο όνομα και κατ’ εντολή του ΟΔΑΠ και για λογαριασμό του.

Άκουσα ότι οι ευπαθείς Έλληνες, οι φτωχοί Έλληνες, αποκλείονται και ο στόχος μας είναι να τους αποκλείσουμε ακόμα περισσότερο από το πολιτιστικό πλούτο της χώρας. Μάλλον δεν παρακολουθούν, αυτοί οι οποίοι μιλούν, τις απλές ανακοινώσεις της ΕΛΣΤΑΤ. Γιατί η είσοδος εισιτηρίων ελευθέρας εισόδου το 2020, για παράδειγμα, ήταν 1.347.303 εισιτήρια.

Με τη νέα τιμολογιακή πολιτική που εφαρμόσαμε από την 1η Απριλίου του 2025, τα είπε η κυρία Μαραγκάκη προηγουμένως, τα εισιτήρια ελευθέρας, άρα των ανθρώπων που  έχουν τη δυνατότητα να πάνε στον αρχαιολογικό χώρο, στα μουσεία και τα μνημεία μας, είναι 5.442.237. Αυτή είναι η ανάλγητη κυβέρνηση, η οποία δεν φροντίζει για τους φτωχούς Έλληνες, πενταπλασιάστηκαν τα ελευθέρας.

Από το 2020, το Υπουργείο Πολιτισμού και ο ΟΔΑΠ έκανε μια εξαιρετική δουλειά για να αλλάξει την όψη των πωλητηρίων και των αναψυκτηρίων. Αυτά πέτυχαν και θα έχουμε την ευκαιρία και τη Δευτέρα και στην Ολομέλεια να σας δώσω ακριβώς τους αριθμούς. Οι αριθμοί είναι αδιάψευστα τεκμήρια.

 Ο ΟΔΑΠ σήμερα, ακριβώς γιατί τον ενισχύσαμε το 2020, έχει αναλάβει ένα πάρα πολύ μεγάλο έργο να κάνει. Ένα απλό παράδειγμα θα σας δώσω. Ο ΟΔΑΠ κατάφερε να απορροφήσει και να αξιοποιήσει πλήρως περίπου 60 εκατομμύρια από το Ταμείο Ανάκαμψης, ακριβώς, για να δημιουργήσει υποδομές και να κάνει πολιτικές. Μία από αυτές ήταν η δημιουργία της πλατφόρμας του Hellenic Heritage. Ο ΟΔΑΠ έχει πάρει πολύ περισσότερο φόρτο από αυτόν που είχε το 2020, ακριβώς, γιατί αναδιοργανώθηκε και ακριβώς γι’ αυτό έχει και τα αποτελέσματα που έχει. Όμως, είναι δύσκολο πλέον, όταν έχει όλο αυτό τον φόρτο, να διαχειριστεί τις νέες τεχνολογίες, την απαίτηση του σύγχρονου επισκέπτη στο πλαίσιο της οικονομίας των εμπειριών. Γιατί μπορεί να μη σας αρέσει η λέξη οικονομία, μπορεί να μην σας αρέσει η λέξη εμπειρία, όμως, εδώ και δύο δεκαετίες περίπου, η διεθνής επιστημονική βιβλιογραφία κάνει λόγο για την ανάγκη ανάδειξης της οικονομίας των εμπειριών όταν θέλουμε να προβάλλουμε τον πολιτισμό μας και δεν το λέω εγώ, το λέει η διεθνής βιβλιογραφία.

 Επίσης, ο ΟΔΑΠ είναι πολύ δύσκολο να διαχειριστεί σήμερα την τεχνητή νοημοσύνη για καθαρά πρακτικούς λόγους και ό,τι απ’ αυτά θέλετε θα σας το αναλύσω τη Δευτέρα. Η τεχνητή νοημοσύνη σήμερα επελαύνει και απαιτεί συμπράξεις και συνέργειες με τις αναδυόμενες τεχνολογίες που δεν υπάρχουν στο δημόσιο. Το Υπουργείο Πολιτισμού είναι από τους πρώτους δημόσιους φορείς που έχει ήδη δημιουργήσει την εθνική του στρατηγική για τη σχέση του πολιτισμού και ειδικά της πολιτιστικής κληρονομιάς με την τεχνητή νοημοσύνη. Έχει τη δική του συμβουλευτική διεπιστημονική επιτροπή που το καθοδηγεί. Έχει το Εθνικό Μετσόβιο Πολυτεχνείο σύμβουλό του για τα θέματα της τεχνητής νοημοσύνης. Έχει συνάψει ήδη τις συμφωνίες του με το Pharos, με το ελληνικό εργοστάσιο παραγωγής τεχνητής νοημοσύνης. 
Αυτό, λοιπόν, που δίνει η τεχνητή νοημοσύνη στον πολιτισμό είναι κάτι μοναδικό, ιδιαίτερα στην πολιτιστική κληρονομιά. Είναι τεράστιες οι δυνατότητες για την προβολή, την αξιοποίηση, την εκπαίδευση των πολιτών, των ανά τον κόσμο πολιτών, στον ελληνικό πολιτισμό, με τις άπειρες VR και AR δυνατότητες τις οποίες διαθέτει. Mε αυτά τα θέματα θα ασχοληθεί η Ανώνυμη Εταιρία.

 Η Ανώνυμη Εταιρεία έχει μεν σκοπό την παραγωγή εσόδων για να αποφέρουν περισσότερα έργα στον πολιτισμό, περισσότερες δουλειές στους εργαζόμενους στον πολιτισμό, ο εκπαιδευτικός της, όμως, ρόλος βασίζεται ακριβώς στο ότι έχει τη δυνατότητα να αξιοποιεί σύγχρονες επιστημονικές κοινότητες. Ο πολιτισμός, είτε μας αρέσει είτε όχι, αποτελεί εθνικό πλούτο, οικονομικά και συμβολικά. Αυτό είναι το τεράστιο πλεονέκτημα της πατρίδας μας. 

Άκουσα όλη την ιστορία από το 1910 περίπου, που ιδρύθηκε το πρώτο, ας πούμε, ταμείο αξιοποίησης των εσόδων. Χαίρομαι πολύ, θα χάρηκαν πάρα πολύ οι συνδικαλιστές του Ενιαίου Συλλόγου, γιατί ακούσαμε ακριβώς αυτά τα οποία είχαν στο δικό τους μανιφέστο να επαναλαμβάνονται εδώ μέσα στη Βουλή. Προφανώς, τα μνημεία υπαγορεύουν το πού πάνε οι πόροι. Το υπαγόρευαν και εξακολουθούν να το υπαγορεύουν. Γίνεται το ίδιο, γιατί τα ίδια τα μνημεία είναι αυτά τα οποία μας λένε, πού πρέπει να επενδύσουμε και προφανώς, οι άνθρωποι του Υπουργείου Πολιτισμού είναι αυτοί οι οποίοι ξέρουν πώς και τι θα ζητήσουν. Σημασία έχει, ότι ο πολιτισμός χρειάζεται χρήματα. Χρειάζεται χρήματα για να μπορέσει να δημιουργήσει υποδομές και να εξασφαλίσει πολύ περισσότερες θέσεις εργασίας. Αυτό κάνουμε τα τελευταία 7 χρόνια της διακυβέρνησης του Κυριάκου Μητσοτάκη. Δρομολογούμε δράσεις και παραδίδουμε έργα υποδομών σε όλη την Ελλάδα. 

Θα σας πω ένα και μόνο παράδειγμα και θα τελειώσω, κύριε Πρόεδρε, σε δύο λεπτά. Το πρόγραμμα «Όλη η Ελλάδα ένας πολιτισμός» το οποίο ξεκίνησε το 2020 και ακριβώς είναι η όσμωση της πολιτιστικής κληρονομιάς με τη σύγχρονη δημιουργία. Αυτά τα χρόνια, 2020 με 2026 - βάζω και τη φετινή χρονιά - έχει δώσει, έχει δημιουργήσει θέσεις εργασίας για περισσότερα από 10.000 άτομα, αν αυτό σας λέει κάτι. Παραλάβαμε το 2019 στο Υπουργείο πολιτισμού έργα ανύπαρκτα. Λιγότερα από 30 έργα με προϋπολογισμό 40.000.000. Αυτή τη στιγμή έχουμε σε εξέλιξη ή έχουμε ήδη ολοκληρώσει και αποδώσει κάπου περίπου 900 έργα με προϋπολογισμό 1.567.000.000. 
Παραδίδουμε αυξημένα έσοδα κάθε χρόνο από τον ΟΔΑΠ και στη συνέχεια από την Ανώνυμη Εταιρεία για να τα επανεπενδύουμε στον πολιτισμό. Ξέρετε, το 2015 τα έσοδα από το τότε Ταμείο Αρχαιολογικών Πόρων ήταν 65.000.000. Το 2025 τα έσοδα από τον ΟΔΑΠ είναι 300.000.000. Αντιλαμβάνεστε τι σημαίνει αυτό για τον ίδιο τον πολιτισμό και την πολιτιστική κληρονομιά αλλά και για τη σύγχρονη δημιουργία; 
Γιατί, επαναλαμβάνω, θεσμικά μπορούμε από το 2020 να χρηματοδοτούμε και τον σύγχρονο πολιτισμό, εμείς οι ανάλγητοι. Εμείς οι ανάλγητοι είμαστε αυτοί και εμείς που εμπορευόμαστε τον πολιτισμό και τα μνημεία που στα τελευταία 7 χρόνια δημιουργήσαμε 34 νέα μουσεία. Γιατί τα δημιουργήσαμε; Γιατί μας ενδιαφέρει η εκπαίδευση των πολιτών. Διότι ένα μουσείο εκπαιδεύει. Ένα μουσείο όμως φέρνει και έσοδα. Να είστε σίγουροι όμως ότι για να αποσβεστούν τα έξοδα της κατασκευής και της λειτουργίας ενός μουσείου, χρειάζονται πάρα πάρα πολλά χρόνια. 

Επομένως, αυτό που μας ενδιαφέρει είναι να δώσουμε πολιτισμό στο μάξιμουμ στους πολίτες, στην ελληνική κοινωνία και στους επισκέπτες της Ελλάδος και δεν χρειάζεται να πω τι σημαίνει για το ΑΕΠ της χώρας ο πολιτιστικός τουρισμός και εν γένει ο τουρισμός.

Σας ευχαριστώ πολύ, κύριε Πρόεδρε. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κυρία Υπουργέ.

Σε αυτό το σημείο να ευχαριστήσουμε την κυρία Υπουργό, τον κύριο Υφυπουργό, τους Εισηγητές αλλά και όλους τους συναδέλφους.
Εδώ λύεται η συνεδρίαση. 

 
Η επόμενη συνεδρίαση προγραμματίζεται για την ερχόμενη Δευτέρα, στη 13.00, στην αίθουσα 150.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μηταράκης Παναγιώτης (Νότης), Μονογυιού Αικατερίνη, Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ακρίτα Έλενα, Αμανατίδης Ιωάννης, Γιαννούλης Χρήστος, Ξανθόπουλος Θεόφιλος, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ρούσσου Έλλη, Ηλιόπουλος (Νάσος) Αθανάσιος, Κοντοτόλη Μαρίνα και Τζούφη Μερόπη.

Τέλος και περί ώρα 16.35΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ


Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ
 ΧΡΙΣΤΟΔΟΥΛΟΣ ΣΤΕΦΑΝΑΔΗΣ                                           ΑΓΓΕΛΙΚΗ ΔΕΛΗΚΑΡΗ

